Boleh jadi produk premium

BELURAN: Padi bukit yang ditanam di Sabah dan Sarawak boleh dijadikan sebagai produk premium yang dapat menembusi pasaran lebih luas, kata Menteri Pertanian dan Industri Makanan Datuk Seri Dr Ronald Kiandee.

Beliau berkata ini akan dapat memberi pulangan yang lebih baik kepada petani dan seterusnya, meningkatkan pengeluaran padi negara selain mengurangkan pengimportan beras.

“Di bawah Pakej Rangsangan Ekonomi Prihatin Rakyat (PRIHATIN), sebanyak RM42 juta diperuntukkan untuk program bantuan padi bukit termasuk baja dan racun.

“Ini merupakan sebahagian daripada usaha kerajaan untuk meningkatkan pengeluaran beras negara dan mengurangkan kebergantungan kepada beras import dari negara luar,” katanya kepada pemberita selepas melawat Projek Tanaman Padi Bukit Kampung Lumou di Telupid dekat sini, semalam.

Menurut Kiandee, beliau berharap sektor tanaman padi bukit dapat dimodenkan sesuai dengan keadaan semasa.

“Saya menyeru kepada semua pengusaha tanaman padi bukit agar menggunakan sumber dan bantuan berkualiti daripada kementerian secara sistematik dan berkesan.

“Saya percaya pengeluaran padi bukit dapat ditingkatkan dan akhirnya menambah pendapatan para pengusaha,” katanya.- Bernama

See author's posts


Saudi tingkat pengeluaran minyak • 13 juta tong sehari

PERSIDANGAN… Gambar edaran dikeluarkan oleh Istana Diraja Saudi ini menunjukkan pemimpin dan wakil negara Majlis Kerjasama Teluk (GCC), AS, Mesir, Iraq, dan Jordan menghadir Sidang Kemuncak Keselamatan dan Pembangunan Jeddah (GCC+3) di sebuah hotel di Arab Saudi, bandar pantai Laut Merah Jeddah pada 16 Julai 2022. • Foto AFP

JEDDAH: Putera Mahkota Arab Saudi, Al Malik Mohamed bin Salman pada Sabtu berkata, negara itu akan meningkatkan pengeluaran minyak mentah sehingga 13 juta tong sehari.

Ketika berucap pada Sidang Kemuncak Arab Saudi-Amerika Syarikat (AS) di Jeddah, beliau berkata negara itu ketika ini mengeluarkan kira-kira 11 juta tong sehari, lapor Agensi Anadolu.

“Kami mempunyai keupayaan untuk meningkatkan pengeluaran sehingga 12 juta tong sehari dan dengan adanya pelaburan, pengeluaran dapat ditingkatkan sehingga 13 juta tong sehari dan selepas itu, negara itu tidak lagi mempunyai keupayaan meningkatkan pengeluaran,” katanya.

Putera Mahkota itu menggesa semua pihak bersatu dalam menyokong ekonomi global.

“Beralih kepada polisi tidak realistik bagi mengurangkan pencemaran asap menerusi langkah menyingkirkan sumber utama tenaga, akan mendorong ke arah inflasi buruk pada tahun-tahun akan datang serta menyebabkan kenaikan harga tenaga, meningkatkan pengangguran serta memburukkan masalah sosial dan keselamatan,” katanya.

Harga minyak global tidak menentu ketika kuasa Barat berusaha untuk tidak lagi mendapatkan bekalan daripada sumber tenaga Rusia ekoran dakwaan Moscow melancarkan perang di Ukraine.

Sidang Kemuncak itu dihadiri Presiden AS Joe Biden bersama beberapa pemimpin negara Majlis Kerjasama Teluk dari Mesir, Iraq dan Jordan.

– Bernama

See author's posts


Luqman Hakim lakar sejarah di Belgium

PENYERANG muda sensasi negara, Luqman Hakim Shamsudin mencipta sejarah sebagai pemain Malaysia pertama membuat penampilan di liga utama Eropah apabila diturunkan dalam perlawanan menyaksikan pasukannya KV Kortrijk tewas 1-3 kepada RSC Anderlecht, awal pagi semalam.

Pada aksi di Stadium Guldensporen di Kortrijk, pemain kelahiran Kota Bharu, Kelantan itu dimasukkan sebagai pemain gantian pada minit ke-74 bagi menggantikan Petar Golubovic, sekali gus memperkenalkan dirinya dalam saingan liga utama Belgium.

Walaupun beraksi pada 16 minit baki perlawanan, bekas pelatih Akademi Bola Sepak Mokhtar Dahari (AMD) itu berjaya memberi impak dengan gerakan serta lariannya hingga membolehkan KV Kortrijk dihadiahkan sepakan penalti pada penghujung perlawanan.

Peluang itu disempurnakan rakan sepasukannya Ilombe Mboyo untuk meledak gol tunggal KV Kortrijk pada minit ke-87.

Terdahulu, RSC Anderlecht yang dibimbing bekas kapten Manchester City Vincent Kompany selesa di hadapan hasil dua jaringan Lukas Nmecha pada minit keenam dan ke-66 serta gol daripada Percy Tau pada minit ke-30.

KV Kortrijk kini berada di kedudukan kesembilan dengan 14 mata selepas 10 perlawanan, dibezakan lima mata dengan pendahulu Club Brugge yang kurang satu perlawanan.

Sebelum ini, pemain berusia 18 tahun itu meledak jaringan sulungnya di pentas Eropah yang juga gol kemenangan ketika membantu pasukan menewaskan KFCO Beerschot Wilrijk pada aksi Kumpulan 2 Liga Belgium Bawah 21 Tahun (B-21).

Luqman Hakim berlepas ke Belgium pada Ogos lepas setelah menandatangani kontrak lima tahun bersama KV Kortrijk milik taikun perniagaan Malaysia, Tan Sri Vincent Tan.-Bernama

See author's posts


Langkah KPM sekat  wabak terus menular

LIMBANG: Kementerian Pendidikan Malaysia telah mengambil
satu keputusan melegakan semua ibu bapa di negara ini.

Pembatalan Ujian Penilaian Sekolah Rendah (UPSR) dan
Pentaksiran Tingkatan Tiga (PT3) bagi tahun 2020 seperti yang diumumkan Menteri
Pendidikan, Dr. Mohd Radzi Md Jidin kelmarin, satu keputusan tepat yang
mengambil kira keadaan semasa negara yang belum terkawal sepenuhnya di negara
daripada ancaman virus Covid-19.

Menteri Muda Pemodenan Pertanian, Tanah Adat dan
Pembangunan Wilayah, Datuk Dr. Abdul Rahman Ismail yang dihubungi menjelaskan,
walaupun dari segi pertambahan kes baharu Covid-19 berkurangan pergerakan dan
interaksi orang ramai akan berubah daripada kebiasaan normal khususnya
melibatkan perhimpunan awam.

Menurutnya lagi, walaupun Covid-19 terkawal, kerajaan
tidak mahu sebarang aktiviti peperiksaan diadakan kerana ia melibatkan orang
ramai dan berkemungkinan akan ada wabak baharu wujud.

“Langkah berhati-hati adalah sangat penting pada masa
sekarang,” jelasnya.

Sehubungan itu,  beliau berharap sebarang aktiviti perhimpunan
yang melibatkan orang ramai perlu ditangguhkan sehingga tahun depan termasuk
program yang melibatkan pihak sekolah.

Pada masa sama, ujarnya, pembatalan UPSR tidak akan
menjejaskan penilaian terhadap tahap penguasaan murid kerana penilaian boleh
dilakukan dengan pelbagai kaedah sesuai dengan kemajuan dunia hari ini.

Dr. Abdul Rahman yakin KPM akan memastikan dalam jua
keadaan, akses murid kepada pengajaran dan pembelajaran (PdP) tetap diberi
keutamaan termasuk pembelajaran dalam talian dalam tempoh Perintah Kawalan
Pergerakan (PKP) dilaksanakan sekarang.

Sementara itu, tambahnya, para guru perlu lebih kreatif dan
inovasi dalam kaedah pembelajaran mereka kepada pelajar dan murid di rumah  kerana tidak semua pelajar memperolehi capaian
Internet yang  memuaskan khusus mereka
yang tinggal di kampung dan luar bandar.

Semua ini tegasnya, memerlukan kerjasama padu daripada
ibu bapa selain menjadi cabaran kepada guru di Sarawak terutamanya guru di luar
bandar.

See author's posts


Mangsa kebakaran Rh. Lanting Depong terima bantuan

TATAU: Kebakaran yang menimpa Rh Lanting Depong, Nanga Gun, Sungai Arip, Tatau pada 18 Julai lalu turut mendapat perhatian Menteri Muda di Pejabat Ketua Menteri (Undang-Undang dan Adat Bumiputera Datuk John Sikie Tayai.

Beliau yang juga Ahli Dewan Undangan Negeri (ADUN) Kakus telah menyumbangkan bantuan tunai sebanyak RM1000 sepintu kepada ketua isi rumah untuk membeli barangan keperluan.

“Bantuan ini diharapkan dapat meringankan beban dan kita bersimpati dengan musibah yang menimba dan berharap penduduk bersabar,” katanya.

Beliau berkata demikian ketika turun padang melihat keadaan mangsa kebakaran di Rumah Lanting, semalam.

Lawatan tersebut bagi meninjau sendiri mangsa yang terlibat dengan kejadian kebakaran tersebut yang seramai 18 pintu dan 135 orang mangsa dimana mereka  yang telah kehilangan tempat tinggal benda dan harta benda.

Menurutnya, Kerajaan Negeri amat prihatin terhadap mereka yang telah terlibat dengan musibah kebakaran dengan menyalurkan pelbagai bantuan kepada mereka termasuk melalui Jabatan Kebajikan Masyarakat dan Pejabat Daerah Selangau.

Dalam ucapannya beliau juga mengumumkan akan membantu dari segi peruntukkan untuk membersihkan dan menembok tapak rumah panjang yang baharu nanti.

Sehubungan itum, beliau meminta Jawatankuasa Keselamatan dan Kemajuan Kampung (JKKK) rumah panjang Rh Lanting mengemaskini profail kampung yang lengkap dan terkini untuk dihantar ke Pejabat Daerah Selangau bagi memudahkan penyaluran bantuan termasuk permohonan pinjaman perumahan dari HDC.

“Saya menyeru orang awam termasuk persatuan dan Pertubuah Bukan Kerajaan (NGO) untuk sama-sama membantu penduduk untuk menyumbang pakaian dan barang makanan”.

“Mereka bolehlah berhubung dengan pejabat Daerah Selangau, Pusat Khidmat ADUN N60 Kakus atau berhubung terus dengan JKKK Rh Lanting,” katanya.

Oleh Ellie Edward

See author's posts


MEDAC sasar wujudkan 18,000 peluang pekerjaan menjelang 2025

KUALA LUMPUR: Kementerian Pembangunan Usahawan dan Koperasi (MEDAC) melalui Perbadanan Nasional Bhd (Pernas) merancang mewujudkan 18,000 peluang pekerjaan dalam bidang francais untuk tempoh lima tahun bermula dari tahun 2021.

Menteri MEDAC, Tan Sri Noh Omar berkata, sasaran itu sejajar dengan komitmen jitu kementerian dan Pernas dalam melaksanakan usaha bagi melahirkan lebih ramai usahawan francais.

“Saya berharap agar Pernas akan terus komited membantu usahawan-usahawan kecil untuk mentransformasikan perniagaan mereka supaya mampu berdaya saing dengan jenama-jenama besar dan kemudian, dikembangkan ke peringkat global.

“Jika dahulu industri francais didominasi oleh sektor makanan dan minuman, kini sektor perniagaan industri francais merangkumi sektor kecantikan dan kesihatan, pakaian, perkhidmatan & penyelenggaraan, kedai serbaneka, pasaraya peruncitan termasuk pusat pembelajaran serta asuhan kanak-kanak.

“Saya yakin industri francais adalah salah satu instrumen untuk merangsang ekonomi negara,” katanya pada program Business In Transformation (BIT) & Franchisor Engagement (BITFE) semalam.

Program BIT atau Transformasi Perniagaan membantu peniaga kecil ke arah perniagaan francais, ia telah merangsang pertumbuhan model-model perniagaan ekonomi baharu, unik dan berdaya maju sekaligus memberi banyak pilihan kepada pengguna.

Menurut Noh lagi, melalui program BIT, peniaga-peniaga kecil akan dibimbing untuk menaik taraf perniagaan mereka daripada segi imej, kualiti perkhidmatan dan konsep perniagaan.

Lima jenama telah berjaya mendapat lesen francais daripada pendaftar francais iaitu Putu Bambu World; D’Apple; House Of Mind Excellence (HOME); Otak-Otak; dan L’Pizz.

Ramai peniaga-peniaga kecil tersebut juga telah berjaya mengembangkan perniagaan mereka dengan penambahan saluran mereka. Antaranya ialah Putu Bambu World yang kini mempunyai 70 saluran berbanding 12 saluran sebelum menyertai BIT.

Beliau berkata, MEDAC juga menyedari betapa pentingnya industri francais diperkukuhkan yang mana ianya merupakan salah satu sektor penting yang menjadi fokus MEDAC selain daripada sektor koperasi serta Perusahaan Mikro, Kecil dan Sederhana (PMKS).

“Industri francais di Malaysia berkembang pada tahap membanggakan dalam tempoh dua tahun kebelakangan ini, termasuk mencatatkan peningkatan daripada segi nilai jualan syarikat-syarikat francais,” katanya.

Berdasarkan Laporan Tahunan Perniagaan Francais (LTPF), nilai jualan tahunan industri francais bagi 2018 dan 2019 menokok sebanyak 11.3 peratus daripada RM10 bilion kepada RM13.3 bilion.

Sebanyak 1,090 syarikat francais yang berdaftar dan daripada jumlah itu, sebanyak 68 syarikat francais tempatan telah berjaya menembusi pasaran antarabangsa dan berada di 70 negara.

Selain itu, Noh turut meminta agar Pernas, Perbadanan Usahawan Nasional Bhd (PUNB) dan Kementerian Perdagangan Dalam Negeri dan Hal Ehwal Pengguna (KPDNHEP) untuk bekerjasama dalam menyelaraskan konsep francais supaya dapat memudahkan urusan latihan, pembiayaan dan geran usahawan francais.

“Selaku Menteri, adalah menjadi tanggungjawab saya untuk bekerjasama dengan semua golongan yang terbabit dalam keusahawanan selari dengan aspirasi cogan kata Keluarga Malaysia.

“Saya yakin bahawa usaha terancang dan bersepadu kita pada hari ini akan membuahkan hasil untuk mewujudkan bangsa usahawan dan Keluarga Malaysia yang makmur,” katanya.

Sementara itu, Pengerusi Pernas Datuk Zakaria Mohd Edris berkata, Pernas menyediakan Program RECURVE yang menawarkan dana tambahan kepada usahawan bagi memulihkan perniagaan mereka, yang mana sebanyak RM20 juta diperuntukkan bagi tujuan ini yang akan memberi manfaat kepada lebih 350 usahawan francais Pernas sedia ada.

“Pernas juga menyediakan moratorium kepada peminjam yang layak bagi semua pembiayaan selama enam bulan dengan jumlah keseluruhan moratorium yang diluluskan adalah kepada 337 usahawan sebanyak RM9.32 juta.

“Sehingga kini, Pernas telah mengeluarkan lebih daripada RM376 juta untuk membiayai 1,954 usahawan dan pada tahun ini, Pernas telah membiayai sebanyak RM16.9 juta kepada 55 usahawan,” katanya.

Turut hadir, Timbalan Menteri MEDAC, Muslimin Yahaya; Ketua Setiausaha MEDAC, Datuk Suriani Datuk Ahmad; Timbalan Ketua Setiausaha (Pembangunan Usahawan) MEDAC, Datuk Zamri Salleh; dan Ketua Pegawai Eksekutif Pernas, Mohd Hilaluddin Abd Shukor.- Bernama

See author's posts


Kes turun 16 peratus

GENEVA: Angka kes jangkitan baharu Covid-19 seluruh dunia dilaporkan turun sebanyak 16 peratus minggu lalu kepada 2.7 juta kes.

Pertubuhan Kesihatan Sedunia (WHO) melaporkan, jumlah kematian baharu turut berkurangan sebanyak 10 peratus dari minggu ke minggu kepada 81,000 kes saja.

Lima daripada enam wilayah WHO di dunia turut melaporkan penurunan peratusan dua angka dalam kes baharu dengan hanya Timur Mediterranean menunjukkan kenaikan tujuh peratus.

Angka kes baharu turun 20 peratus minggu lalu di Afrika dan Pasifik Barat, 18 peratus di Eropah, 16 peratus di Amerika dan 13 peratus di Asia Tenggara.

Ketua Pengarah WHO, Tedros Adhanom Ghebreyesus, berkata, jumlah kes baharu berkurangan untuk minggu kelima berturut-turut iaitu hampir separuh daripada lebih lima juta kes yang dilaporkan pada 4 Januari lalu.

“Ini menunjukkan bahawa langkah-langkah kesihatan awam dilaksanakan sepenuhnya walaupun terdapat varian lain yang kali pertama dikesan di Britain.

Yang penting sekarang adalah bagaimana kita bertindak balas terhadap trend ini dan jika kita berhenti melawannya, ia akan kembali menderu,” katanya.

Sementara itu, kemudahan COVAX iaitu pengedaran vaksin global yang bertujuan memastikan negara miskin mendapat mengakses dos berada dalam senarai terakhir penghantaran.

“Susulan lampu hijau WHO untuk suntikan AstraZeneca, COVAX menjangkakan sebahagian besar penghantaran pertama Mac ini dengan beberapa penghantaran awal pada akhir Februari ini,” menurut kenyataan bersama Covax dan WHO.

Kira-kira 145 ekonomi yang menyertai Covax akan menerima cukup dos untuk mengimunisasi 3.3 peratus penduduk mereka secara kolektif pada pertengahan 2021.

Pada masa sama, Pertubuhan Bangsa-Bangsa Bersatu (PBB) menyeru supaya usaha global menangani covid-19 diselaraskan, sambil memberi amaran bahawa jurang ketidaksamarataan dalam usaha awal membawa risiko kepada seluruh dunia.

Buat pertama kali dalam sejarah, sesi Majlis Keselamatan PBB menyaksikan menteri luar mengadakan mesyuarat mengenai vaksinasi secara dalam talian.

Ia dipengerusikan oleh Britain, yang menyatakan dunia mempunyai ‘tanggungjawab moral’ untuk bertindak bersama memerangi pandemik yang sudah meragut nyawa lebih 2.4 juta orang.

Setiausaha Agung PBB, Antonio Guterres menyuarakan kebimbangan apabila hanya 10 negara sudah memberikan 75 peratus dos setakat ini, manakala 130 negara lain langsung tiada vaksin.

“Dunia terdesak memerlukan pelan vaksinasi global untuk menyatukan semua yang mempunyai kuasa, kepakaran saintifik dan keupayaan penghasilan serta kewangan,” tegas Guterres.

Beliau berkata, Kumpulan 20 (G20) ekonomi utama berada dalam kedudukan terbaik untuk menubuhkan sebuah pasukan bertindak bagi pembiayaan dan pelaksanaan vaksinasi global dan beliau menawarkan sokongan penuh PBB.

“Jika virus ini dibiarkan berleluasa, ia akan bermutasi lagi. Varian baharu boleh menjadi semakin mudah menular, lebih berbahaya dan mungkin mengancam keberkesanan vaksin dan diagnostik sedia ada.

“Ini bermakna, pandemik akan berlarutan, membolehkan virus itu kembali menjadi musibah,” tambah beliau. – AFP

See author's posts


Hantu Tahajud

HENING benar suasana kampung tengah malam itu. Heningnya berbeza dengan suasana hati Wawa yang berkecamuk. Jeritan ragu, teriakan resah serta suara hujatan saling bersahut-sahutan.

Angin yang begitu dingin menghembus menggambarkan dinginnya penerimaan orang-orang kampung terhadapnya. Daun-daun mati yang berserakkan di atas jalan ibarat petanda berakhirnya peluang untuk mengubah semua yang pernah terjadi.

Pun begitu, dia sudah membulatkan tekad. Dia mahu menjadi lebih baik. Kendatipun cubaannya berat, dia akan belajar untuk bersabar. Barangkali semua ini adalah balasan di atas dosa-dosa yang pernah dilakukan.

Wawa sampai ke surau kampung. Keadaan surau waktu itu masih gelap dan sunyi. Fikirnya, mungkin dia yang datang terlalu awal. Dia masuk. Pintu surau dibiarkan terbuka bagi menunggu jemaah lain.

Sebak rasa hatinya sebaik satu demi satu lampu dia nyalakan. Selama ini dia tidak menyedari bahawa tempat inilah yang harusnya disinggahi sejak dulu. Sebuah tempat yang tenang serta penuh dengan pengajaran.

Entah kenapa pilihannya selama ini malah lebih berpihak pada suasana suatu tempat yang gelap serta kacau-bilau. Kononnya tempat sekalut itu mampu untuk menghilangkan segala tekanan.

Mungkin ada benarnya kerana di tempat itu semua orang akan melupakan ikatan diri mereka pada tujuan mereka diturunkan ke dunia. Ikatan yang penuh dengan aturan itu bagaikan penjara yang menghalang mereka menikmati dunia sepuas-puasnya.

Sudah alang-alang datang, rugilah jika hadir hanya sebagai pengunjung. Sasarannya harus lebih tinggi agar tidak dipandang sebelah mata. Jangan mentang-mentang dia orang kampung, dia tidak mampu menarik perhatian.

Dia berdandan secantik mungkin. Dengan barang-barang berjenama lagi mahal, dia tampil penuh percaya diri. Tidak lupa pakaian menjolok mata juga solekkan tebal menutupi noda, dia berlagak persis seorang ratu.

Di sanalah dia mengekspresikan diri. Menjadi diri sendiri tanpa mempedulikan orang sekeliling. Jelingan sinis terlindung oleh malap cahaya lampu yang berkelap-kelip. Suara kecaman tenggelam oleh bunyi muzik yang berdentam-dentum.

Benarlah kata pepatah, ikut hati mati ikut rasa binasa. Namun selagi tidak dituruti, rasa dan hati itu tidak akan belajar. Anggaplah sahaja ini sebahagian daripada perjalanan yang perlu ditempuh untuk menjadi lebih dewasa.

Selang 30 minit kemudian, jemaah yang ditunggu tidak juga kelihatan padahal pada setiap malam mereka akan berkumpul untuk solat tahajud berjemaah. Wawa cuba berfikiran positif. Mungkin malam yang sesunyi itu akan menjadi malam paling khusyuk untuk memohon keampunan dari Yang Maha Mengampuni.

Dia pun pergi ke bahagian belakang surau untuk mengambil wuduk. Suasana di sana ternyata berkali-kali ganda lebih mencekam dari keheningan jalan kampung tadi. Dingin anginnya juga bukan lagi menyapa lembut tetapi mendarat kasar ke kulit.

Pohon-pohon rendang yang tegak berdiri bagai bukan tempat yang mesra untuk menjadi teduhan. Namun tidak mungkin juga ada yang mahu berteduh pada waktu-waktu seperti ini. Bukannya ada pancaran terik Matahari untuk dielakkan. Wawa menghela nafas tanda bingung akan pemikirannya sendiri.

Dia meneruskan sahaja niatnya. Setiap sapuan air dihayatinya penuh keinsafan. Seperti hadis yang  menjelaskan bahawa sesiapa yang berwuduk dengan sempurna maka seluruh dosa-dosanya akan gugur bersama air yang berjatuhan.

Kepala, muka, hidung, mulut, telinga, tangan serta kaki adalah tujuh anggota wuduk. Ketujuh-tujuhnya menjadi medium utama untuk manusia melakukan dosa yang nantinya akan menyebabkan mereka tercampak ke ngangaan tujuh pintu neraka.

Tujuh anggota ini dia ratakan dengan air sebanyak tiga kali dengan penuh makna. Sapuan pertama adalah untuk berhenti dari terus melakukan perkara yang dilarang. Sapuan kedua sebagai tanda penyesalan. Sapuan ketiga merupakan azam untuk tidak mengulangi kesalahan yang sama lagi.

Semoga kejernihan setiap sapuan air wuduk itu dapat memudarkan rasa malunya setiap kali berdepan dengan orang kampung. Malu bukan kerana tiada busana yang menutupi tubuh tetapi kerana tiada hujah bela untuk mendepani mereka yang pernah dianggap musuh.

Masih segar dalam ingatannya saat pertama kali menjejakkan kaki ke kampung selepas berkelana tanpa hala tuju di kota. Dia langsung tidak berani menatap ke mata-mata yang memandang ke arahnya.

Dia pernah terlalu sombong dengan naluri yang dimiliki. Dia tidak menghiraukan teguran mahupun nasihat. Dia teguh mengatakan bahawa tidak ada sesiapa pun yang dapat menghalang keinginannya.

Sesekali dia akan singgah ke kampung. Sekadar untuk menunjukkan segala yang diperolehnya di bandar. Dengan rambut berwarna, pakaian terbuka, hidung bertindik dan gaya bicara yang menunjukkan unsur kekinian.

Diceritakanlah olehnya kepada pemuda kampung tentang kehidupan di bandar. Kebebasan yang tidak mungkin didapatkan di kampung dengan penduduk yang masih berfikiran kolot.

Ironinya, kini dia malah tertunduk malu. Dia kembali dengan segunung penyesalan. Barulah dia sedar bahawa benang yang basah memang tidak akan mampu untuk ditegakkan.

Penyesalan itu terbit tatkala dia ditangkap dalam satu serbuan di salah sebuah kelab malam yang sering dia kunjungi. Syukur kerana dia tidak dijatuhkan dengan hukuman berat. Dia hanya dibawa ke pusat pemulihan akhlak untuk dipulihkan.

“Siapa pun kita, besar mana pun dosa kita, Allah tetap sayang….” Kata ustaz yang ditugaskan untuk memberi motivasi.

Tangis Wawa pecah sepecah-pecahnya. Kata-kata yang sederhana tetapi begitu mendalam maknanya. Menjadi kunci yang membuka pintu untuknya kembali ke fitrah yang seharusnya.

Seusai Wawa mengambil wuduk, dia pun berjalan masuk ke surau. Rasa gelisah tiba-tiba muncul. Entah kenapa, dia berasa seolah-olah ada seseorang yang sedang memerhatikannya dari arah pokok-pokok.

Sewaktu matanya mengerling ke sana, tiada barang sekelibat manusia pun yang terlihat. Hanya lambaian daun-daun yang ditiup angin sahaja yang seolah-olah sedang menyapa kehadirannya.

Perasaan gelisah itu pun diabaikan begitu sahaja. Namun sebaik dia hendak melangkah masuk semula ke dalam surau, satu terpaan angin kencang terasa di pipi kirinya. Ibarat ada seseorang yang sedang berlari dengan kecepatan tinggi datang dari arah depan lalu melanggar tubuhnya.

Panjang Wawa mengucap. Dia meletakkan tangan di dada. Umpama seorang mak cik tua yang sedang melatah, terkumat-kamit jantungnya mendegupkan kata-kata kesat kerana terperanjat.

Tanpa mahu menoleh ke belakang, cepat-cepat dia masuk lalu menutup pintu. Fikirnya, rumah Allah adalah tempat paling selamat daripada apa jua jenis gangguan. Dia duduk bersila di atas hamparan sejadah untuk menenangkan diri.

Dia merenung ke arah mimbar. Terbit rasa ragu pada dirinya sendiri. Seingatnya, sejak memilih untuk kembali ke jalan ini, dia belum pernah solat sendiri. Baik yang wajib atau yang sunat, dia akan melaksanakannya secara berjemaah.

Maklumlah, dia baru sahaja mula belajar semuanya dari awal. Akibat sudah terlalu lama meninggalkan amalan-amalan itu, tanpa sengaja ia terpadam dari ingatan. Apabila memulakannya semula, memorinya pula yang sudah mulai perlahan. Sudah tidak larat menyerap ilmu secepat serta sebanyak dulu.

Hendak disesalkan pun perkara sudah terjadi. Yang mampu dilakukan hanyalah memperbaiki diri dan menjadi lebih baik. Hanya dia yang tahu bahawa melawan naluri sendiri adalah jauh lebih perit dari melawan prasangka orang sekeliling.

Wawa berdiri dengan tubuh yang ditegakkan. Kaki dibuka sejengkal jari di tangan. Songkok di kepala dibetulkan. Kain pelekat dirapikan. Seraya menarik nafas, bacaan Basmalah dilafaz penuh penghayatan.

“Bukan Wawan tapi Wawa….” Tegas Wawa, lembut.

“Nama kau tu Azwan. Kau tu jantan. Tak kuasa aku nak panggil kau Wawa!” Marah salah seorang pemuda kampung.

“Nanti aku buatlah pembedahan. Masa tu nanti, jangan pula kau yang masuk meminang….” Balas Wawa bernada geram.

“Ish, geli aku!” Tolak pemuda kampung itu lalu cepat-cepat pergi.

Belum sempat dia selesai membaca niat, memori kelam itu meragut khusyuknya. Malu benar rasa hatinya tatkala peristiwa seumpama itu muncul di dalam benaknya. Andai dapat segera dipadam, tidak mahu dia mengingatnya lagi.

Sekali lagi dia melafazkan Basmalah. Harapnya, kali ini dia mampu untuk lebih khusyuk. Percubaan pertama ini tentunya penting untuk mendirikan solat-solat yang akan datang walaupun tanpa pimpinan imam.

Dia memulakan solat malamnya dengan solat sunat Taubat sebanyak dua rakaat. Disebabkan belum mampu menghafal surah-surah panjang, surah al-Ikhlas menjadi surah sunat pilihannya pada setiap rakaat.

Perasaan gelisah itu berulang lagi. Perasaan yang lagi-lagi mengusik rasa taatnya dalam mengerjakan solat. Dia yakin bacaannya betul tapi dia tidak yakin yang dia berada di sana bersendirian.

Sepanjang dua rakaat solat Taubatnya itu, ekor mata kanannya berkali-kali merakam kelibat berlalu-lalang di beranda surau. Jikalau kelibat itu milik jemaah lain yang baru datang, mengapa hanya berjalan di luar?

Mungkin kelibat yang mundar-mandir di luar itu adalah salah seorang jemaah yang kurang senang dengan kehadirannya. Terlalu jijik untuk mendekati pendosa yang pernah terlalu larut di dalam tipu daya dunia.

“Alamak, batal air sembahyang aku! Kau masuklah kat saf perempuan kat belakang tu! Eh, kau lupa bawa telekung, ya?” Usik salah seorang jemaah lelaki saat Wawa berdiri di sebelahnya.

“Tergedik-gedik! Cubalah keras sikit badan tu berdiri tegak. Baik buka sajalah songkok kau tu. Buat kotor sejadah je!,” bebel seorang lagi jemaah, kasar.

Sindiran yang acap kali Wawa terima. Sejujurnya, dia tersinggung tetapi dia tidak mampu membalas. Kadang-kadang ejekkan itu membuatnya ragu untuk meneruskan penghijrahan ini.

Kuditimbang tanpa neraca di awal usia. Kudihukum masuk neraka oleh manusia…,” lirik lagu Malique Ibrahim yang sering terngiang-ngiang di telinganya.

Satu pertanyaan besar yang selalu bermain-main di fikirannya. Pertanyaan yang entah pada siapa harus dia bertanya atau di mana untuk mendapatkan jawapannya. Adakah ibadah hanya milik orang beriman?

Jika ya, bererti para pendosa tidak punya peluang untuk mencari hidayah kerana tidak semua orang bertuah dikurniakan dengan petunjuk yang nyata. Sebahagiannya perlu mencari sendiri jalan untuk menemukan cahaya yang terang itu.

Seandainya pula jawapannya adalah tidak, mengapa para pencari jalan lurus ini diusir kembali ke simpang kejahilan? Jalan lurus tentu tidak punya syarat kelayakan. Asalkan punya kesungguhan, siapa pun pasti boleh melaluinya.

Yang pasti, inilah dugaan yang perlu dia hadapi bagi menguji janji yang telah dia lafazkan sendiri. Dia cukup sedar bahawa niat tidak memadai. Sabar dalam usaha adalah kunci utama.

Seraya beristighfar, dia menyapu wajahnya agar tidak terlalu tenggelam dalam fikiran negatif. Seperti niat solat sunat Taubat yang didirikan, dia harus benar-benar teguh memohon keampunan dari Allah Yang Maha Mengampuni.

Wawa menoleh ke arah kanan. Pintu utama surau terbuka luas. Anehnya, tiada sesosok makhluk bernyawa pun yang terlihat. Dia menoleh ke kiri. Pintu untuk ke tempat wuduk, sudah dia tutup rapat. Dari tingkap yang bercermin tembus pandang, dia masih melihat lambaian daun-daun pokok yang sama. Badannya dipusingkan sedikit ke belakang dan ruangan surau tetap kosong tanpa jemaah lain.

Pandangannya dihalakan semula ke arah kiblat. Ditepisnya segala kekalutan yang menguasai minda. Barangkali disebabkan lupa minum kopi, dia berasa mengantuk hingga muncul halusinasi.

Pemuda itu kembali berdiri. Kali ini dia mahu melaksanakan solat sunat Tahajud. Solat sunat yang paling istimewa kerana didirikan sewaktu sebahagian besar manusia sedang hanyut dibuai lena.

Bacaan surah al-Fatihah dia baca dengan lancar. Disusul pula dengan surah lazim yang menjadi satu-satunya surah yang dia hafal iaitu surah al-Ikhlas. Dia kemudiannya rukuk, sujud dan berdiri untuk rakaat kedua tanpa masalah.

Tepat di saat Wawa mengangkat takbir rakaat kedua, seluruh bulu roma yang tumbuh di sekujur tubuhnya, tiba-tiba sahaja berdiri. Jantung yang letaknya di dalam tubuh juga tak semena-mena berdebar bagai mengisyaratkan suatu kehadiran.

Dia cuba fokus pada solatnya. Meskipun sedikit terketar-ketar, dia tetap membacakan surah Al-Fatihah hingga selesai. Beberapa saat diambil untuk mengatur nafas sebelum bacaan surah al-Ikhlas dia mulakan.

Serentak dengan kalimat pertama pada ayat permulaan yang dibaca, satu suara asing terdengar betul-betul di telinga kiri Wawa. Suara seperti seseorang yang sedang berbisik tetapi butir-butir katanya tetap jelas terdengar.

Qulhu… Qulhu… Qulhu… Qulhu… Qulhu…

Semakin lama suara itu semakin mendayu. Bacaan Wawa pun berterabur. Dia berasa terganggu. Dia mengulang-ulang bacaannya tetapi masih tersasul. Dia sudah tidak tahan lagi. Dia lantas menoleh ke arah suara itu.

Hampir meletup jantung Wawa sewaktu melihat sesosok lembaga berbaju putih lusuh, berambut panjang dan berkulit pucat lesi sedang menekapkan wajah serta kedua-dua belah tangannya ke cermin tingkap.

Persis seorang kanak-kanak yang sedang mengejek, lembaga itu tersenyum lebar lalu menggoyang-goyangkan kepalanya ke kanan dan ke kiri sambil tidak berhenti-henti berkata “Qulhu… Qulhu… Qulhu…”

Wawa pun pantas berlari keluar dari surau. Dia berlari sekuat-kuat hati. Terlalu kuat hingga berniat untuk tidak lagi mahu kembali. Iman yang pernah runtuh, belum sempat dibina kukuh, kini bahkan mungkin akan terkubur. Cukuplah sudah diolok-olok.

Oleh INTAN ZUBAIDAH

See author's posts


Akhbar sebagai ‘jambatan’ antara kerajaan, rakyat

KUCHING: Semua pengamal media mesti berhati-hati, benar dan tepat dalam membuat laporan, manakala netizen harus menggunakan kebebasan bersuara mereka secara bertanggungjawab untuk mengurangkan penyebaran maklumat dan berita palsu.

Menteri di Jabatan Perdana Menteri (Parlimen dan Undang-undang) Dato Sri Dr. Wan Junaidi Tuanku Jaafar (gambar) menekankan perkara ini sambil memerhatikannya bahawa media barat telah menyalahgunakan keistimewaan media mereka untuk mempengaruhi dunia dengan

“melebih-lebihkan”, dan kadangkala tidak melaporkan maklumat yang tepat.

Katanya, sebagai contoh, dalam kes Arab Spring. Apa sebenarnya yang berlaku di Iraq?  Apa berlaku di Libya? Apa yang telah dilaporkan tentang Palestin? Dan perang baru-baru ini antara Ukraine dan Rusia?

“Saya katakan ini kerana saya pernah menjadi mangsa daripada banyak artikel yang mengelirukan dilaporkan dalam media.

“Mereka sentiasa suka ‘meletakkan kata-kata dalam mulut saya’ yang mempunyai akibat buruk. Kemudian saya akan dihujani dengan begitu banyak soalan akibat daripada maklumat dan berita yang tidak tepat.

“…Dan saya akan dibiarkan untuk menjelaskan dan lebih teruk masih mempertahankan diri pada sesuatu perkara yang saya tidak katakan,” katanya, ketika berucap pada Majlis Penutup Kebebasan Akhbar Dunia 2022 Forum Maya Hari: Kewartawanan di bawah Pengepungan Digital pada Rabu.

Memperhatikan bahawa kebebasan bersuara adalah hak asasi manusia sejagat yang menjadi asas kepada masyarakat yang demokratik dan termaktub dalam Perlembagaan Persekutuan, Wan Junaidi bagaimanapun menekankan bahawa kebebasan datang apabila masyarakat menjadi lebih matang dan oleh itu,semua pihak berkepentingan perlu bertanggungjawab.

“Tiada sesiapa, malah ahli politik, mempunyai hak dan kuasa untuk mengekang hak asasi ini.

“Namun begitu, saya secara peribadi percaya bahawa kita perlu bukan sahaja memastikan hak ini tidak terhad tetapi hak ini harus digunakan secara bertanggungjawab,” katanya.

Dengan itu, beliau menasihati mereka yang terlibat dalam industri media berita tempatan supaya berhati-hati dalam apa yang mereka laporkan dan berusaha untuk menyampaikan mesej daripada mana-mana pihak dengan cara yang paling tepat untuk memastikan kedudukan media tidak dipengaruhi secara negatif.

“Walaupun tiada demokrasi mempunyai kebebasan bersuara mutlak, melainkan rakyat mempunyai hak untuk menyatakan diri mereka dalam proses politik, tiada kerajaan boleh dipertanggungjawabkan atas tindakannya.

“Setiap negara meletakkan batasannya sendiri dalam kebebasan bersuara. Apa yang penting ialah batasan tersebut tidak disalahgunakan oleh kuasa politik untuk mengehadkan penelitian awam terhadap dasar dan tindakan yang mempunyai kesan ke atas integriti tadbir urus.

“Kebebasan maklumat dan hak untuk mengakses maklumat yang tepat adalah penting dalam hal ini konteks khususnya untuk negara kita.”

Beliau turut menjelaskan bahawa Hal Ehwal Undang-undang Bahagian (BHEUU) telah bekerjasama rapat dengan Pusat Kewartawanan Bebas untuk meneroka kemungkinan Hak untuk perundangan maklumat di Malaysia dan itu sesi perbincangan telah dijalankan di kedua-dua peringkat persekutuan dan negeri bagi memastikan keputusan dasar adalah berasas dan boleh dikemukakan kepada kerajaan untuk diputuskan tidak lama lagi.

Jelasnya, kita adalah sebahagian daripada negara demokrasi di mana mesti ada semak dan imbangan pada kerajaan dan media memainkan satu peranan penting dalam hal ini.

“Dalam sistem demokrasi, akhbar boleh bertindak sebagai jambatan antara kerajaan dan rakyat.

“Peranan media adalah penting sebagai maklum balas, pendedahan, dan mekanisme saluran di semua negara. Kebanyakan rakyat menerima maklumat tentang apa yang berlaku dalam kerajaan, dan bagaimana ia memberi kesan kepada mereka, melalui media.”

Beliau juga menggesa pengamal media menyesuaikan diri dengan perubahan berikutan tuntutan revolusi internet dalam era pendigitalan dan mencari jalan untuk menangani serangan kepungan digital.

“Untuk menolak sempadan kebebasan media, semua pengamal media mesti jujur dalam mereka melaporkan dan melaporkan berita dengan sebaik mungkin cara,”ujarnya.

Oleh AZREEN KERIA

See author's posts


Petronas, Sarawak tingkat kerjasama

KUALA LUMPUR: Petroliam Nasional Bhd (Petronas) dan kerajaan negeri Sarawak hari ini memeterai perjanjian penyelesaian komersial mengenai isu-isu yang melibatkan cukai jualan dan undang-undang perlombongan minyak negeri itu.

Presiden dan Ketua Pegawai Eksekutif Kumpulan Petronas Tengku Muhammad Taufik Tengku Aziz berkata perjanjian penyelesaian komersial tersebut akan mewujudkan rangka kerja antara syarikat minyak nasional itu dan kerajaan negeri yang membolehkan Sarawak terlibat lebih aktif dalam aktiviti minyak dan gas darat menerusi Petroleum Sarawak Bhd (Petros).

“Di bawah perjanjian penyelesaian komersial ini, kedua-dua Petronas dan kerajaan negeri bersetuju membentuk rangka kerja perundingan bagi meningkatkan kerjasama menerusi kaedah rasmi dan berstruktur terdiri daripada jawatankuasa penyelarasan bersama dan dialog strategik tahunan.

“Platform ini akan dipengerusikan bersama antara Ketua Menteri Datuk Patinggi Abang Johari Tun Openg dan Pengerusi Petronas Tan Sri Ahmad Nizam Salleh,” katanya pada majlis permeteraian perjanjian itu, semalam, yang disaksikan oleh Perdana Menteri Tan Sri Muhyiddin Yassin dan Menteri Kewangan Tengku Datuk Seri Zafrul Aziz serta Abang Johari.

Perjanjian penyelesaian komersial itu dimeterai oleh Tengku Muhammad Taufik, Naib Presiden Kanan Malaysia Petroleum Management Mohamed Firouz Asnan, Setiausaha Kerajaan Negeri Sarawak Datuk Amar Jaul Samion dan pemangku Peguam Besar Negeri Sarawak Saferi Ali.

Tengku Muhammad Taufik berkata perjanjian itu akan membuka ruang kerjasama baharu antara Petronas dan Petros, termasuk pembangunan Pelan Induk Gas Sarawak dan usaha berterusan untuk menggalakkan lebih banyak penyertaan daripada vendor Sarawak.

“Menerusi perjanjian ini, Petronas berharap pemberian lesen yang lebih cepat dan pemprosesan perkara berkaitan dengan tanah dan imigresen serta perkara-perkara lain di bawah bidang kuasa negeri akan dipermudahkan bagi memastikan industri minyak dan gas negeri terus berkembang,” katanya.

Menurutnya, hubungan Petronas dengan Sarawak menjanjikan pulangan ketara kepada negeri itu kerana kedua-duanya berkongsi aspirasi yang sama bagi sektor minyak dan gas negeri.

Beliau berkata selain memanfaat dan menambah nilai kepada sumber hidrokarbonnya, Petronas berpeluang untuk terlibat bersama kerajaan negeri dan agensi-agensinya dalam usaha memperkasakan rakyat menerusi pendidikan, kesejahteraan masyarakat dan pembangunan serta alam sekitar.

Sementara itu, Timbalan Ketua Menteri Sarawak Datuk Amar Awang Tengah Ali Hasan berkata permeteraian perjanjian penyelesaian komersial itu menandakan bermulanya kebangkitan perlombongan darat di Sarawak, satu-satunya tempat di Malaysia yang mempunyai aktiviti petroleum huluan.

Beliau berkata kerajaan negeri telahpun mengeluarkan dua pajakan perlombongan minyak kepada Petros merangkumi kawasan di Miri dan berdekatan Marudi untuk memulakan operasi petroleum.

“Kerajaan negeri akan bekerjasama dengan Petronas untuk mewujudkan dan mengekalkan persekitaran mesra pelaburan yang stabil, kondusif bagi pembangunan dan pertumbuhan mampan industri minyak dan gas, huluan dan juga hiliran di Sarawak,” katanya. – Bernama

See author's posts


11 Ops Sanitasi Awam di Sri Aman

SIMANGGANG: Jabatan Bomba dan Penyelamat (JPBM) Bahagian Sri Aman
melaksanakan 11 Ops Sanitasi Awam di seluruh bahagian Sri Aman sejak 4 April
lalu dan bakal berakhir pada 18 April ini.

Penguasa Bomba Zon 3 Sarawak, Nik Mohamad Afiq Nik Roslan berkata, setakat
semalam 11 lokasi terpilih telah dikenalpasti dan akan dilaksanakan pada Ops
Sanitasi dengan kebanyakannya dibuat berulang atas permintaan bagi mengurangkan
impak dari segi penyebaran dan juga memutuskan rantaian Covid-19.

“Untuk makluman, setakat semalam pihak kita sudah melaksanakan lima
program sanitasi awam yang bermula 4 April lalu di Pasar Tamu Sri Aman, 10
April di Taman Perumahan Sri Jaya, 11 April di Bangunan dua tingkat (MDSA), 12
Mac di IPD Sri Aman manakala semalam, dua lokasi pasar raya utama Fair Price
dan Doraemon,” katanya.

Mengulas lanjut Nik Muhammad memberitahu, daripada 11 Ops Sanitasi Awam
yang dilaksanakan, lima daripadanya melibatkan bangunan kerajaan, empat pasar
awam dan dua pasar raya.

Dalam pada itu, beliau mengingatkan pemilik premis supaya memastikan
peralatan elektrik diasingkan, kenderaan atau bahan yang boleh luntur atau
rosak juga perlu dialih bagi mengelak laluan proses sanitasi terhalang.

Beliau berkata, program sanitasi awam itu mendapat kerjasama daripada
Majlis Daerah Sri Aman (MDSA) dan juga Majlis Daerah Lubok Antu (MDLA).

“Operasi pembasmian kuman ini akan dijalankan dari jam 3.00 petang dan
jam 6.00 petang setiap hari mengikut lokasi.

“Operasi ini melibatkan seramai 10 anggota bomba, enam anggota penguat
kuasa MDSA serta empat anggota penguat kuasa MDLA,” ujar beliau.

Nik Mohamad turut mengingatkan orang awam di kawasan yang dinyatakan tadi
agar tidak ke tempat yang sudah dibersihkan melalui operasi nyahcemar buat
sementara waktu.

See author's posts


Tujuh premis dipotong bekalan elektrik

KUCHING : Sebanyak tujuh premis terdiri daripada kedai runcit yang disyaki terlibat dalam kegiatan judi tanpa lesen di sekitar Kuching dipotong bekalan elektrik, semalam.

Ketua Polis Daerah Kuching ACP Awang Din Awang Gani berkata, operasi itu dibuat di premis yang didapati menjalankan aktiviti perjudian tanpa lesen dilakukan oleh Bahagian Siasatan Jenayah Ibu Pejabat Daerah (IPD) Kuching dengan Sarawak Energy Berhad (SESCO) itu dijalankan di sekitar 9.00 pagi hingga 1.30 petang.

“Mengikut Seksyen 21A Akta Rumah Judi Terbuka 1953, polis boleh membuat permintaan untuk pemotongan elektrik jika mempunyai alasan yang munasabah premis itu menjalankan sebarang aktviti perjudian,” katanya dalam kenyataan di sini, semalam.

Tegasnya, amaran keras kepada pengusaha berkaitan supaya tidak menjalankan sebarang aktiviti perjudian tanpa lesen memandangkan pihak polis akan mengambil tindakan seperti mana Akta Rumah Judi Terbuka 1953 dan akan melaksanakan Akta Pencegahan Jenayah 1959 ke atas mereka yang terlibat.

Dalam perkembangan berkaitan, beliau berkata, dalam tempoh tiga hari dari 19 hingga 21 Julai lalu, Bahagian Siasatan Jenayah IPD Kuching berjaya membuat empat serbuan ke atas premis perjudian ini dan siasatan dijalankan dibawah Seksyen 4(1)(c) Akta Rumah Judi Terbuka 1953 yang mana memperuntukkan denda RM5,000 hingga RM50,000 dan hukuman penjara hingga tiga tahun jika sabit kesalahan dengan semua suspek yang ditahan direman dan masih dalam siasatan pihak polis.

Oleh Zarina Abdullah

See author's posts


Komitmen pemain TFC membanggakan

KETUA jurulatih Terengganu FC (TFC), Nafuzi Zain memberi sepenuh pujian kepada pemain atas kejayaan skuad Penyu mara ke peringkat suku akhir Piala Malaysia untuk berdepan Perak.

Nafuzi berkata beliau berbangga dengan semangat juang serta disiplin tinggi yang ditunjukkan anak buahnya hingga berjaya menundukkan Petaling Jaya City FC (PJ City FC) yang diakui sebagai lawan sukar kerana memiliki barisan pemain pantas dan berkelebihan daripada segi fizikal.“Alhamdulillah pemain saya benar-benar fokus, disiplin serta betul-betul gunakan peluang yang ada dan saya bangga dengan mereka.

“Selepas tiga minggu berehat (dari perlawanan terakhir Liga Super), untuk kami kembali bermain dan mendapatkan kembali momentum sebenarnya agak sukar,” katanya ketika sidang media selepas perlawanan pusingan pertama Piala Malaysia di Stadium Sultan Mizan Zainal Abidin, malam semalam.

TFC berjaya melangkah ke suku akhir Piala Malaysia selepas menewaskan PJ City FC 1-0 menerusi jaringan pemain import Sanjar Shaakhmedov pada minit ke-36.

Sementara itu, pengendali skuad The Phoenix, K. Devan mengakui kecewa kerana gagal ke suku akhir selepas melakukan persiapan rapi sebelum bertandang ke Terengganu.

Katanya, keadaan padang basah menyebabkan pemain tidak dapat mempamer corak permainan pantas seperti dirancang sekali gus dimanfaatkan oleh pihak lawan.

“Kami juga lakukakan kesilapan mudah menyebabkan TFC jaringkan gol walapun kalau kita tengok sepanjang tempoh 90 minit, mereka tidak hasilkan banyak peluang untuk jaringkan gol.

“Tetapi itulah, padang basah sedikit sebanyak mengganggu corak permainan pantas yang biasa ditunjukkan pemain dan tahniah buat Terengganu,” katanya. – Bernama

See author's posts


Fadillah mula tugas rasmi sebagai Menteri Perladangan dan Komoditi

PUTRAJAYA: Menteri Perladangan dan Komoditi Datuk Seri Fadillah Yusof memulakan tugas rasminya di kementerian itu dengan mengimbas kad perakam waktu tepat pada 8.30 pagi di sini, hari ini.

Ketibaan Fadillah yang juga Timbalan Perdana Menteri disambut oleh Timbalan Ketua Setiausaha Mad Zaidi Mohd Karli, Setiausaha Bahagian Kanan (SUBK) Bahagian Perancangan Strategik dan Antarabangsa (PSA) Pubadi Govindasamy,  Ketua Komunikasi Korporat Nor Ratna Sridewi Mokhtar serta pegawai dan kakitangan kementerian itu.

Sejurus selepas mengimbas kad perakam waktu, beliau dibawa ke pejabatnya untuk menghadiri satu sesi taklimat mengenai kementerian itu bersama ketua-ketua jabatan.

Seterusnya, beliau menghadiri mesyuarat khas Kabinet yang dipengerusikan Perdana Menteri Datuk Seri Anwar Ibrahim di Bangunan Perdana Putra pada 10 pagi.

Beliau dijadual ke pejabat Timbalan Perdana Menteri bagi simbolik memulakan tugas rasmi jawatan itu selepas masyuarat Khas kabinet berkenaan.

Ahli Parlimen Petra Jaya itu ialah seorang daripada dua Timbalan Perdana Menteri dalam Kabinet Kerajaan Perpaduan selain Pengerusi Barisan Nasional (BN) Datuk Seri Dr Ahmad Zahid Hamidi yang diumumkan Perdana Menteri pada Jumaat lepas.

— BERNAMA

See author's posts


Pemansang ungkup semua rayat ba DUN Lingga

NAMA BERITA?… Dayang Noorazah Awang Sohor betabi enggau sida ke diau ba rumah panjai ke nyambut penatai iya maya ngatur penemuai ngagai mayuh bengkah endur pengawa ngemujurka projek RTP ba Sungai Pedada empai lama ke udah.

MALUDAM: Pemansang rumah panjai enggau genturung pendiau ba sitak Kunsil Nengeri (DUN) Lingga sigi enda ditejuka sereta terus deka diperatika ngambika meri penyenang ngagai rayat ke diau ba endur nya.

Kaban Kunsil Nengeri (ADUN) Lingga Dayang Noorazah Awang Sohor madahka, perambu ke silik amat udah disedika ngambika genap projek pemansang ke udah tembu enggau iya ke deka diberi ngagai genap kandang menua ba DUN nya deka diberi nadai bechiping.

“Chara aku meri pemansang ngagai sebarang kandang menua sama sebaka. Genap rumah panjai tauka genturung pendiau ba sitak Dun Lingga sama bela tau nerima projek pemansang enda ngira parti politik ke disukung.

“Taja pan projek pemansang nya enda ulih dikemujurka serebak sereta nitihka renggat, tang aku sigi enggau naka ulih ngatur pengawa ngambika semua rayat ba sitak DUN Lingga sama bela bisi ngasaika penguntung,” ku iya.

Iya mansutka jaku munyi nya maya ngatur penemuai ngabas mayuh bengkah endur pengawa ngemujurka projek Program Transformasyen Menua Pesisir (RTP) ba siti rumah panjai di Sungai Pedada empai lama ke udah.

Ku Dayang Noorazah, bisi sekeda orang ari parti politik ke ngumbai pengari rayat enda pedulika pemansang ba sitak Maludam nya sigi enda betul.

“Kitai meseti nemu, sebarang projek pemansang deka dikemujurka chara berenggat laban iya enda ulih diatur serebak sereta begunaka timpuh ke panjai mimit.

“Baka nya mega agih ngagai siti pemansang, iya begunaka pemendar ari Perintah Sarawak.

“Taja pia, aku sigi enggau naka ulih ngatur pengawa ngambika semua rayat ba sitak DUN Lingga sama bela bisi ngasika penguntung ari projek pemansang ke baka nya,” ku iya.

Kelimpah ari nya Dayang Noorazah mega ngasuh rayat ba DUN Lingga terus meri  kerejasama ngagai iya ngambika ulih ngemujurka pemansang ba kandang menua nya.

Ku iya, pengawa ngeyemakka takah pemansang antara menua pesisir enggau bandar tetap diteruska Perintah Gabungan Parti Sarawak (GPS) ngambika meri penyenang ngagai rayat lalu iya ukai semua gimik politik aja.

“Pengawa ke digaga perintah dipegai Premier Sarawak Datuk Patinggi Tan Sri Abang Johari Tun Openg dikena meri penyenang ngagai rayat ba serata Negeri Sarawak sereta ukai polemik politik baka ke bisi disebut sekeda orang ke rindu amat berpolitik,” ku iya.

See author's posts


Ingat pesan Tok Nan, ‘jaga Sarawak baik-baik’

AKUN GIMAN

SIBU: Pesanan bekas Ketua Menteri, Allahyarham Pehin Sri Tan Sri Adenan Satem supaya rakyat menjaga negeri ini dengan baik, perlu sentiasa diingati.

Presiden Parti Rakyat Bersatu Sarawak (SUPP) Dato Sri Dr Sim Kui Hian berkata, bagi tujuan itu rakyat perlu memberi sokongan padu kepada Gabungan Parti Sarawak (GPS) pada Pilihan Raya Umum ke-15 (PRU-15).

“Tok Nan cakap ‘Jaga Sarawak Baik-baik’. Kita mesti jaga bagus-bagus Sarawak, rakyat Sarawak mesti bersatu padu memberikan sokongan kepada GPS,” katanya.

Beliau berkata demikian ketika berucap pada Malam Mobilisasi Umum GPS Untuk P211 Lanang dan P212 Sibu di sini, malam tadi.

Dr Sim yang juga Timbalan kepada Premier Sarawak berkata, sokongan itu amat penting bagi memberi kemenangan besar kepada GPS.

Menurutnya, GPS dari 2018 hingga sekarang adalah sebuah politik bebas dan sudah berdiri sendiri.

“Politik yang stabil amat penting demi kelancaran pentadbiran negara.

“Politik di Semenanjung Malaysia tidak stabil hingga menyaksikan tiga Perdana Menteri dalam tempoh sepenggal lalu.

“Sekarang di Semenanjung Malaysia tiap-tiap hari bergaduh yang mengakibatkan pertukaran Perdana Menteri sebanyak tiga kali.

“Saya harap pada PRU-15 ini tidak akan bergaduh lagi dan tidak mahu melihat situasi yang sama berulang.

“Oleh itu, sokongan padu rakyat di Sarawak sangat penting bagi kestabilan politik dengan memberikan kemenangan kepada GPS,” katanya.

Menteri Kesihatan Awam, Perumahan dan Kerajaan Tempatan itu juga menggesa penduduk Sibu agar turun beramai-ramai untuk mengundi calon GPS bagi kerusi Parlimen Lanang dan Parlimen Sibu pada 19 November ini.

Katanya, kemenangan bukan sahaja untuk kedua-dua kerusi tersebut malah di kerusi Parlimen di seluruh Sarawak.

Turut hadir Ketua Pemuda SUPP Michael Tiang, Ahli Dewan Undangan Negeri (ADUN) Bukit Assek Joseph Chieng, ADUN Tanjung Batu Johnny Phang, calon GPS Parlimen Lanang Wong Ching Yong dan calon GPS Parlimen Sibu Clarence Ting.

See author's posts


Khianat: Dua lelaki diburu polis

KUCHING: Suspek terlibat dalam kejadian membakar kereta di hadapan sebuah rumah seorang peniaga beg di Jalan Tondong, Taman Banquet, Batu Kawa di sini, awal pagi tadi, dipercayai berunsurkan khianat, kini dalam buruan pihak polis.

Ketua Polis Daerah Padawan, Superintendan Abang Zainal Abidin Abang Ahmad berkata, berdasarkan rakaman Kamera Litar Tertutup (CCTV), terdapat dua suspek lelaki terlibat menggunakan kenderaan disyaki jenis Naza Citra, bagaimanapun nombor pendaftaran tidak dilihat dengan jelas.

“Suspek pertama adalah seorang lelaki yang keluar darip kenderaan sebelah penumpang hadapan, anggaran ketinggian 160 – 170 cm.

“Suspek mengenakan penutup muka berwarna hitam, berpakaian serba gelap manakala suspek kedua ialah pemandu kereta,” katanya dalam kenyataan hari ini.

Katanya, suspek yang duduk di bahagian penumpang bertindak keluar dari kereta dan  menyalakan sumbu botol yang berisi cecair mudah terbakar kea rah kereta mangsa sebelum melarikan diri.

“Motif dan punca kejadian tidak diketahui

“Anggaran kerugian yang dialami kira-kira RM4,000,” ujarnya.

Katanya, ketika kejadian sekitar 3.20 pagi itu mangsa sedang tidur di rumah dan dikejutkan dengan bunyi seperti letupan dari luar rumah.

“Mangsa bergegas bangun dan keluar untuk melihat kejadian. Apabila sampai di luar rumah, mangsa mendapati bahagian belakang kereta miliknya jenis Toyota Vios sedang terbakar.

“Kebakaran telah berjaya dikawal oleh pihak bomba yang dipanggil ke lokasi. Namun demikian, kebakaran telah menjejaskan bahagian belakang kereta pengadu tersebut,” jelasnya.

Menurutnya lagi, ketika kejadian berlaku, pengadu bersama isteri dan dua anak perempuan juga berada di rumah.

Hasil siasatan, mangsa, 53, bersama kesemua menafikan ada masalah hutang atau selisih faham dengan mana-mana pihak.

Tegasnya lagi, kes disiasat mengikut Seksyen 435 Kanun Keseksaan.

Oleh Connie Chieng

See author's posts


MPP: Operasi Bersepadu Rabies hingga hari ini

KUCHING: Majlis Perbandaran Padawan (MPP) melaksanakan Operasi Bersepadu Rabies di kawasan MPP menangkap anjing liar selama dua hari bermula kelmarin hingga hari ini (8 Julai).

Operasi turut disertai dengan penglibatan pelbagai agensi termasuk Majlis Perbandaran Kota Samarahan (MPKS), Jabatan Veterinar, dan Polis Diraja Malaysia (PDRM) di kawasan yang kerap menerima aduan.

Pengerusi MPP, Lo Khere Chiang berkata, sumber dari Jabatan Kesihatan Negeri Sarawak melaporkan bahawa di kawasan pentadbiran Majlis pada 2019, kes gigitan anjing adalah sebanyak 5,987 kes dan hanya empat kes rabies dilaporkan.

“Manakala pada 2020, minggu pertama hingga minggu ke-27, sebanyak 1,637 kes gigitan telah dilaporkan dan tiada sebarang kes Rabies,” kata Lo.

Beliau berkata demikian semasa berucap di perasmian Ops Bersepadu Rabies kawasan MPP di Pekarangan Pejabat MPP, di sini, semalam.

Sementara itu, katanya, pada 2019, MPP telah menerima sebanyak 479 aduan anjing liar dan sebanyak 963 ekor anjing liar berjaya ditangkap tahun lalu.

“Manakala, dalam tempoh enam bulan pertama (Januari sehingga Jun) 2020, MPP mencatatkan rekod aduan sebanyak 189 kes manakala sebanyak 394 ekor anjing berjaya ditangkap,” katanya.

Lo memberitahu, wabak Covid-19 sudah terkawal dan kita melakukannya dengan baik untuk melawan Covid-19 tetapi kita tidak boleh melupakan bahawa Rabies masih ada.

Tambahnya, operasi pada 7 Julai bermula 8.30 pagi hingga 11.30 pagi di Kuching City Mall, Desa Wira, MJC Batu Kawa dan Batu Kawa Old Bazaar manakala 2.30 petang hingga 4.30 petang di Moyan Square, Taman Moyan dan Taman Genesis.

“Bagi operasi pada 8 Julai bermula 7.30 pagi hingga 10.30 pagi, adalah di Flat Taman Seri Makmur dan Taman Kopodims manakala 2.30 petang hingga 4.30 petang adalah di Taman Matang Jaya, Lee Ling Commercial Centre dan Taman Lee Ling,” katanya.

Beliau menegaskan, orang ramai dinasihatkan untuk tidak melepaskan anjing peliharaan sesuka hati kerana ia boleh mengancam orang yang lalu lalang, di samping berisiko untuk terkena jangkitan Rabies sekiranya anjing peliharaan berkenaan bergaul dengan anjing liar yang lain yang tidak diketahui status jangkitan mereka.

“Anjing yang telah mendapat vaksin perlu dikurung di dalam kawasan rumah,” ujarnya.

Oleh Cheryl Law

See author's posts


Vaksin Sputnik V, disyorkan untuk 18 sehingga 60 tahun

MOSCOW: Vaksin baharu Rusia untuk Covid-19 disyorkan kepada individu berusia 18 hingga 60 tahun, kata ketua Pusat Kesihatan Saintifik Kementerian Kesihatan Rusia Vladimir Bondarev pada Rabu.“Di Rusia, menjadi kebiasaan untuk mengesahkan (vaksin untuk) kanak-kanak daripada lahir hingga 18 tahun; dewasa daripada 18 hingga 60 tahun; dan warga emas – berusia lebih 60 tahun.“Kajian klinikal kini dilakukan terhadap sekumpulan sukarelawan berusia 18 hingga 60 tahun. Oleh itu, vaksin ini sekarang ditujukan untuk kegunaan kepada mereka yang berusia 18 hingga 60 tahun”, kata Bondarev dalam satu taklimat.Pakar itu juga berkata kajian klinikal tambahan diperlukan untuk warga emas dan mungkin akan dilakukan semasa ujian klinikal pasca pendaftaran, lapor agensi berita Sputnik.Sementara itu, pengarah Institut Penyelidikan Kebangsaan Epidemiologi dan Mikrobiologi Gamaleya Alexander Gintsburg berkata, beliau yang bakal mencecah umur 60 tahun sudah diberikan suntikan dengan vaksin itu dan berada dalam keadaan baik.Awal minggu ini, Rusia mengumumkan untuk mendaftarkan vaksin Covid-19 pertama di dunia, dikenali Sputnik V.Presiden Vladimir Putin sudah memberi kelulusan terhadap vaksin itu.Vaksin itu dibangunkan secara bersama oleh institut penyelidikan Gamaleya dan Dana Pelaburan Langsung Rusia.Sehingga kini vaksin berkenaan sudah diuji terhadap 76 sukarelawan di dua institusi – Universiti Sechenov di Moscow dan Hospital Tentera Burdenko di Kementerian Pertahanan.- Bernama

See author's posts


JMSK PMU sumbang 550 penghadang muka

MUKAH: Politeknik Mukah (PMU) sentiasa mengalu-alukan kerjasama dengan pelbagai pihak termasuk sekolah di bahagian ini.

Menurut Pengarahnya, Dullah Muluk, jalinan itu melalui kerjasama dalam mempertingkatkan prestasi sekolah yang terlibat.

“ Hubungan baik dan kerjasama  antara Institusi dengan sekolah amat dialukan demi untuk meningkatkan prestasi sekolah di Bahagian Mukah ini,” katanya.

Beliau menyatakan  kesediaan untuk bekerjasama itu  kerana mereka (PMU) mempunyai kepakaran dari segi teknikal atau tenaga kerja dalam pelbagai bidang.

“Kita bersedia membantu dalam apa sahaja dari segi teknikal atau tenaga kerja dalam pelbagai bidang kerana PMU mempunyai kemahiran tersendiri dari segi Kejuruteraan Awam, Kejuruteraan Elektrik, Perdagangan, Kejuruteraan Mekanikal, Teknologi Maklumat & Komunikasi dan Matematik, Sains dan Komputer,” ujarnya.

Tambah Dullah, pihaknya tidak  ada halangan jika pihak sekolah memohon mereka untuk membantu serta memberi tunjuk ajar dalam bidang Matematik, Sains dan Komputer kepada pelajar sekolah jika perlu.

Dia  berkata demikian pada majlis ringkas pengagihan  penghadang muka kepada sekolah dan tadika yang berlangsung  di Sekolah Kebangsaan (SK) Mukah pada Khamis lalu.

Ia merupakan program Program Tanggungjawab Sosial Korporat (CSR) anjuran Jabatan Matematik, Sains dan Komputer , PMU( JMSK PMU).

Pada majlis tersebut, JMSK PMU menyerahkan sebanyak  550 penghadang muka kepada sekolah dan tadika yang terpilih.

“Matlamat utama program ini adalah bertujuan untuk merapatkan hubungan silaturahim  warga PMU bersama penduduk setempat serta kakitangan sektor awam di Mukah.

“Ia juga meningkatkan kesedaran individu dan masyarakat terhadap penularan wabak Covid-19 serta membantu golongan yang kurang berkemampuan untuk membeli penghadang muka sebagai perlindungan diri dalam menghadapi wabak Covid-19,” kata Dullah.

Penerima-penerimanya SK Mukah, SK Agama Mukah, Tadika PASTI Al-Wafi Cawangan Mukah,   3Q MRC Cawangan Mukah, Taska S29 dan Taska Permata Kemas Politeknik Mukah.

Di samping itu, program tersebut juga diharapkan dapat menggalakkan staf JMSK PMU dalam memberi sumbangan dan inisiatif dari segi tenaga dan kewangan khas kepada komuniti setempat.

Program CSR JMSK merupakan sebuah program yang diadakan bertujuan untuk merapatkan hubungan JMSK khususnya PMU kepada komuniti setempat negeri Sarawak.

Program ini adalah usaha JMSK untuk meningkatkan kesedaran individu dan masyarakat setempat terhadap penularan wabak Covid-19 melalui penyerahan penghadang muka sebagai inisiatif perlindungan diri melalui sumbangan daripada staf JMSK sendiri.

Turut hadir, Timbalan Pengarah PMU Iskandar Reduan,  Guru Besar SK Mukah, Burhanuddin Kaderi, Ketua JMSK, Mohammad Fardillah Wahi, Guru Besar SK Agama (MIS) Mukah, Mohd.Nazri  Mohtar, Guru Besar PASTI Al-Wafi Cawangan Mukah Mazalina Jali,  Guru Besar 3Q MRC Cawangan Mukah, Tiong Mee Chuo,  dan Pemaju Masyarakat Taska S29  Izzati Mahali.

Oleh Henry B Siyu

See author's posts


Gereja untuk penganut BEM Uma Juman

BELAGA: Uma Juman Sungai Koyan di sini bakal memiliki sebuah gereja untuk penganut Borneo Evangelical Mission (BEM) menunaikan ibadat mereka.

Ahli Dewan Undangan Negeri (ADUN) Murum, Kennedy Chuk Pai Ugon memperuntukkan RM100,000 untuk merata tapak gereja berkenaan menerusi Projek Transformasi Luar Bandar (RTP) beliau.

“Syabas dan tahniah khasnya kepada Maren Uma Donny Dian Talek, Maren Uma merangkap Pengerusi JKKK Uma Juman Sg. Koyan atas usaha, komitmennya dalam persiapan untuk membina gereja BEM Uma Juman yang baharu ini,” katanya.

Beliau berkata demikian pada Majlis Pecah Tanah Tapak Gereja BEM Uman Juman, Sungai Koyan, Belaga.

Menurutnya, rancangan untuk membina gereja terbabit memerlukan kerjasama semua pihak.

Justeru beliau menyeru sokongan padu dan komitmen komuniti setempat untuk melancarkan pembinaan gereja terbabit.

“Tahniah dan syabas diucapkan kepada Pastor Sidang, Majlis Gereja BEM Uma Juman serta seluruh warga BEM Uma Juman atas usaha bersama dalam rencana mendirikan rumah ibadah yang baharu ini,” katanya.

Dalam pada itu, beliau menaruh kepercayaan bahawa Kerajaan Negeri melalui UNIFOR akan terus membantu pembinaan Gereja terbabit.

Hadir sama Setiausaha Politik Ketua Menteri, Micheal Mujah Lihan, Pengerusi Daerah BEM Daerah Belaga, Pastor Jimbai Achol, Pemanca Umek Jeno,  Ketua Masyarakat Suku Kaum Kayan, Pemanca Tony Kulleh dan Ketua Masyarakat Suku Kaum Kenyah.

See author's posts


Sarawak muncul juara Sukan Boccia 2022

PASUKAN Sarawak muncul juara keseluruhan dalam Kejohanan Sirkit Kebangsaan Sukan Boccia 2022.

Pasukan dari Bumi Kenyalang itu berjaya meraih tiga pingat emas, enam perak dan satu gangsa.

Kejohanan diadakan di Pusat Kecemerlangan Sukan Paralimpik Kampung Pandan, Kuala Lumpur bermula Isnin lalu dan berakhir semalam.

Pesatuan Boccia Sarawak menghantar 12 atelet istimewa berkursi roda bersama pengiring ygang terdiri daripada ibubapa atau penjaga.

Sirkit ini adalah persediaan untuk memgharungi temasya Para Sukan Malaysia (Para Sukma) 2022 yang dijadualkan bermula 1 hingga 6 November ini.

Sementara itu, skuad boccia negara kini mahu mengorak pencapaian lebih jauh di kejohanan peringkat antarabangsa selepas meraih kejayaan pingat perak Sukan Paralimpik Tokyo 2020 menerusi Chew Wei Lun dalam acara individu campuran BC1.

See author's posts


Malaysia mampu capai liputan internet 100 peratus

JAWAB SOALAN…Tan Sri Annuar Musa menjawab soalan daripada media.

KUALA LUMPUR: Satelit MEASAT-3d penting kepada negara dalam mencapai liputan Internet 100 peratus sebelum 2025 dan meningkatkan kualiti perkhidmatan jalur lebar, kata Menteri Komunikasi dan Multimedia Tan Sri Annuar Musa.

Beliau berkata perkhidmatan satelit itu yang dilancarkan hari ini boleh digunakan dalam masa beberapa bulan lagi.

“Jadi pelancaran (satelit MEASAT-3d) hari ini ada dua aspek yang penting, yang pertama memungkinkan kita mencapailiputan 100 peratus bagi semua kawasan berpenduduk sebelum 2025.

“Keduanya, kita boleh meningkatkan kualiti perkhidmatan jalur lebar, meningkatkan perkhidmatan kelajuan tinggisepertimana yang kita gunakan rangkaian gentian optik yang sedang kita laksanakan di kawasan-kawasan yangmaju,” katanya ketika ditemui media selepas menyaksikan siaran langsung pelancaran MEASAT-3d di Pusat DaganganDunia (WTC) Kuala Lumpur, semalam.

Malaysia melalui MEASAT Satellite Systems Sdn Bhd (MEASAT) melancarkan Satelit MEASAT-3d di Pusat Angkasa Lepas Eropah Kourou, French Guiana, Amerika Selatan pada 5.50 pagi waktu Malaysia (6.50 petang waktu tempatan, 22 Jun).

Satelit kelapan yang dianggar melibatkan kos RM1.2 bilion dengan jangka hayat 18 tahun itu dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia,selaras inisiatif kerajaan melalui pelan Jalinan Digital Negara (JENDELA).

Annuar berkata pelancaran itu merupakan satu perkembangan bersejarah dan sangat penting kepada usaha kerajaanmenjayakan sepenuhnya dan melengkapkan pelaksanaan program JENDELA dan Rangka Tindakan Ekonomi DigitalMalaysia (MyDIGITAL).

Beliau berkata negara mempunyai jangkaan liputan Internet sehingga 97 peratus di bawah program JENDELA 1 yang menghubungkan kawasan berpenduduk dengan menggunakan kaedah jaringan gentian optik manakala baki tiga peratus merupakan kawasan pedalaman.

“Kawasan-kawasan ini (pedalaman) sudah tentu perlu menggunakan teknologi satelit. Lagipun sekarang memang kita telah pun menggunakan teknologi satelit tetapi lazimnya sekarang ini yang sedia ada memberikan perkhidmatanjalur lebar kapasiti yang rendah,kelajuan yang rendah.

“Kebanyakan semuanya kurang daripada 10 Mbps (mega bit per saat), tetapi MEASAT-3d berkeupayaan memberikan perkhidmatan jalur lebar di kawasan yang saya maksudkan tadi antara 35 Mbps hingga 100 Mbps.

“Sekarang mereka guna asas (kelajuan Internet) sahaja mungkin sedikit untuk data seperti gambar dan sebagainya,tetapi kalau nak buat untuk kegunaan yang lebih banyak penggunaan datanya,teknologi satelit yang ada sekarangtak cukup,” katanya.

Annuar berkata, perkhidmatan satelit MEASAT-3d itu akan dapat dinikmati rakyat Malaysia selepas tempoh percubaanselesai kira-kira sebulan dari sekarang.

Menurutnya capaian Internet kawasan pedalaman sudah ada dalam rangka tindakan MyDIGITAL, selain pihaknya telah menyiapkan pelan untuk memastikan liputan Internet mencapai sehingga 100 peratus dan kelajuan keseluruhansekurang-kurangnya 35 Mbps menjelang 2025.

“Matlamat yang ada dalam rangka tindakan itu akan tercapai sepenuhnya dengan adanya MEASAT-3d yang dilancarkan hari ini,” katanya.

Sementara itu, Ketua Setiausaha Kementerian Komunikasi dan Multimedia Datuk Seri Mohammad Mentek mengucapkan tahniah kepada MEASAT di atas pelancaran satelit MAESAT-3d itu.

Beliau berkata pelancaran itu akan membolehkan rakyat Malaysia menikmati ketersambungan yang lebih baik terutama di kawasan pedalaman.

“Kawasan-kawasan ini (pedalaman) sudah tentu perlu menggunakan teknologi satelit. Lagipun sekarang memangkita telahpun menggunakan teknologi satelit tetapi lazimnya sekarang ini yang sedia ada memberikan perkhidmatan jalur lebar kapasiti yang rendah,kelajuan yang rendah.

“Kebanyakan semuanya kurang daripada 10 Mbps (mega bit per saat), tetapi Measat-3d berkeupayaan memberikanperkhidmatan jalur lebar di kawasan yang saya maksudkan tadi antara 35 Mbps hingga 100 Mbps. – Bernama

See author's posts


TERAJU, USM rancakkan pasaran gula apong, madu kelulut

KUCHING: Kerjasama antara Unit Peneraju Agenda Bumiputera (TERAJU) dan Universiti Sains Malaysia (USM) bakal merancakkan lagi pasaran gula apong dan madu kelulut di negeri ini.

Menurut Ketua Program TERAJU Wilayah Sarawak Zarifhadi Bujang, menerusi Dana Pembangunan Usahawan Bumiputera (DPUB) yang telah diluluskan tahun ini, program itu bakal melibatkan 16 lokasi seluruh sarawak.

“Bagi 2023, ada 16 lokasi semua sekali di bawah kerjasama dengan USM, kami juga akan bekerjasama dengan pihak-pihak daripada agensi kerajaan Sarawak dan agensi lain di seluruh Malaysia,” katanya.

Beliau berkata demikian selepas mengadakan kunjungan hormat kepada Timbalan Menteri Di Jabatan Premier Sarawak (Hal Ehwal Korporat, Penerangan dan UKAS), Datuk Abdullah Saidol di pejabatnya, Wisma Bapa Malaysia hari ini.

Dalam pada itu, Penyelaras Jaringan Komuniti (USM) Muhamad Nur Hazim berkata, projek itu bakal membawa manfaat kepada komuniti di Sarawak terutamanya dalam peralihan ekonomi masyarakat dari golongan B40 ke M40.

“Projek-projek ini bakal membawa manfaat kepada komuniti di Sarawak dan mampu mengeluarkan mereka daripada garis kemiskinan daripada B40 ke M40,” ujarnya.

See author's posts


Industri perfileman negara berpotensi besar, harus disemarakkan

TUMPUAN … Menteri Komunikasi dan Multimedia Tan Sri Annuar Musa menyampaikan ucapan ketika hadirmenyaksikan Tayangan Eksklusif Filem Air Force The Movie “Selagi Bernyawa”, semalam. • Foto BERNAMA

KUALA LUMPUR: Industri perfileman negara mempunyai potensi yang besar dan harus disemarakkan melalui penerbitan filem secara kerjasama antara  pemain industri  tempatan  dengan penggiat industri antarabangsa yang lebih berpengalaman, kata Menteri Komunikasi dan Multimedia Tan Sri Annuar Musa.

Katanya, langkah itu akan mampu mempercepatkan  nama industri perfileman negara diangkat ke pentas global.

“Kita tidak boleh berasa cukup dengan keadaan seperti biasa. Kita perlu terima hakikat dan realiti yang industri kreatif terutamanya perfileman mempunyai potensi yang sangat besar” katanya pada tayangan khas  filem “Air Force The Movie: Selagi Bernyawa” di sini, malam kelmarin.

Menurut Annuar jalan cerita sesebuah filem juga harus memastikan ianya dapat dihayati oleh semua golongan masyarakat dalam memperluaskan pasaran filem itu.

“Kita satu Keluarga Malaysia. Besarkanlah pasaran bukan sahaja mengikut segmen kaum  supaya kita dapat pasaran yang lebih besar,” katanya.

Menurut Annuar , K-KOMM akan mengusahakan apa sahaja untuk memajukan industri perfileman negara termasuk melakukan beberapa perubahan dasar sekiranya diperlukan.

“Saya berharap Menteri Kewangan dalam belanjawan akan datang  ada beberapa pengumuman tertentu untuk dijadikan pemangkin atau ‘catalyst’ kepada industri perfileman dan industri kreatif,” katanya.

Mengenai tayangan semalam, Annuar berkata filem berkenaan adalah unik kerana penonton berpeluang menyaksikan aset-aset Tentera Udara Diraja Malaysia dan berjaya melahirkan semangat patriotisme secara kreatif.

“Dalam filem, selain daripada hiburan, yang penting adalah mesej yang hendak disampaikan,” katanya. – Bernama

See author's posts


Akhirnya ‘tersungkur’

GEMBIRA…Para Pemain Spurs meraikan kejayaan menewaskan tuan rumah, Manchester City dengan jaringan3-2 dalam aksi Liga Perdana Inggeris, semalam. • Foto AFP

Manchester City akhirnya ‘tersungkur’ selepas tandukan minit ke-95 Kane iaitu beberapa saat tuan rumah menyamakan kedudukan menerusi sepakan penalti Riyad Mahrez, sekali gus memberikan kekalahan pertama buat pendahulu liga itu selepas 16 perlawanan.

“Kami tidak perlu tewas sebarang perlawanan untuk sedar betapa sukarnya (memenangi liga). Masih ada banyak perlawanan untuk diharungi,” kata Guardiola.

Conte pula berjaya mengelak daripada merakam kekalahan keempat berturut-turut yang pertama dalam kariernya selepas persembahan cemerlang Kane dan Son Heung-min pada babak kedua.

“Pertama sekali saya benci kekalahan. Reaksi kami cukup penting. Kemenangan ini akan memberikan kami lebih keyakinan. Bukan mudah untuk bertemu Manchester City selepas tiga kekalahan berturut-turut,” kata Conte.

Spurs kini melonjak ke tangga ketujuh liga dan hanya empat mata di belakang Manchester United yang menghuni tangga keempat tetapi bermain lebih dua perlawanan berbanding anak-anak buah Conte.

Sementara itu, Newcastle meneruskan kebangkitan memberangsangkan di bawah kendalian Eddie Howe apabila meraih satu mata dengan mengikat West Ham 1-1.

Keputusan itu membolehkan mereka kini lima mata di atas zon penyingkiran Liga Perdana Inggeris (EPL).

Anak buah Howe itu belum lagi tewas pada tahun ini walaupun keputusan terbabit menamatkan rentak kemenangan dalam tiga perlawanan sebelum ini.

Craig Dawson bagaimanapun meledak gol pembukaan buat West Ham apabila menanduk masuk sepakan percumaAaron Cresswell pada minit ke-32.

Sebelum itu, Martin Dubravka menepis percubaan Jarrod Bowen yang hinggap di palang.

Namun pelawat memanfaatkan kesilapan pertahanan di penghujung babak pertama menerusi penyudah Joe Willock sebelum babak pertama berakhir.

Keputusan seri itu menyaksikan Newcastle kekal di tangga ke-17 dan lima mata berkelebihan di atas Norwich, sementara West Ham terlepas peluang mendaki ke slot Liga Juara-Juara apabila kekal di tangga kelima.-AFP

See author's posts


Limbang perlu khidmat perhubungan udara lebih kerap

LIMBANG: Daerah Limbang yang tersepit antara dua daerah Brunei memerlukan perkhidmatan perhubungan udara lebih kerap dan murah.

Sehubungan itu, Kementerian Pengangkutan Malaysia (KPM) diminta menurunkan harga tiket penerbangan yang agak mahal selain perlu menambah kekerapan penerbangan dari Miri ke Lawas dan Limbang.

Calon Gabungan Parti Sarawak (GPS) bagi kerusi Bukit Kota, Datuk Dr Abdul Rahman Ismail berkata langkah itu perlu memandangkan rakyat Limbang yang berdepan kesukaran untuk rentas daerah berikutan penutupan sempadan terutama ketika pandemik Covid-19.

“Says harap apa yang dinyatakan Menteri Pengangkutan Malaysia Datuk Seri Dr Wee Ka Siong, iaitu menambah kekerapan penerbangan menjadi kenyataan.

“ Memang kita di Limbang menghadapi masalah penerbangan sentiasa penuh dan harga tiket yang agak mahal,”katanya ketika ditemui pada ceramah kempen di Kampung Berawan semalam.

Turut sama Ketua Pemuda PBB Bukit Kota Kaunselor Sufian Mohat.

Jelasnya penerbangan dari Miri ke Limbang perlu ditambah dari tiga penerbangan sehari kepada sekurang-kurangnya enam penerbangan sehari.

“Bagi pihak saya kalau boleh untuk penerbangan dari Limbang ke Miri ditambah dari tiga kepada enam sehari dan penerbangan dari Limbang ke Kuching ditambah setiap hari bukan saja semasa Pilihan Raya Negeri ke-12 tetapi juga diteruskan pada hari biasa,”ujarnya.

See author's posts


Dua lelaki diberkas pecah masuk rumah burung walit

KUCHING: Polis berjaya memberkas dua suspek lelaki warga tempatan yang terlibat kes pecah masuk dan curi di rumah burung walit yang terletak di KM25, Jalan Bako.

Dalam kejadian tersebut, pengadu lelaki tempatan telah menyedari bahawa rumah burung walit yang diusahakannya telah dicerobohi apabila melihat melalui kawalan jauh berkamera televisyen litar tertutup ( CCTV ) kelmarin jam lebih kurang 5.15 pagi dirumahnya.

Menyedari pencerobohan kedua-dua suspek , pengadu kemudiannya terus bergegas ke lokasi kejadian dan pada masa sama menghubungi pihak polis untuk bantuan.

Seorang suspek lelaki tempatan berusia 20-an telah berjaya diberkas manakala rakan sejenayahnya berjaya melarikan diri.

Semakan rekod suspek menunjukkan suspek mempunyai tiga rekod jenayah.

Semasa tangkapan dilaksanakan, suspek mengalami sedikit kecederaan akibat terjun daripada bangunan rumah burung tersebut.

Bagaimanapun tiada kecederaan serius dan suspek telah dibawa ke Hospital Umum untuk mendapatkan rawatan lanjut.

Ujian saringan air kencing suspek pertama positif dadah Methaphatamine.

Suspek direman selama lima hari untuk siasatan lanjut.

Dalam pada itu, tangkapan suspek kedua, dalam 30-an dibuat melalui maklumat risikan Jabatan Siasatan Jenayah Kuching yang telah berjaya mengesan dan menangkap suspek pada pagi ini.

Tangkapan dibuat di sebuah rumah tidak bernombor di kawasan Bako Kuching.

Turut dirampas adalah pakaian yang digunakan semasa melakukan kejadian pecah masuk dan curi rumah burung Walit tersebut.

Semakan rekod mendapati tangkapan suspek kedua mempunyai tujuh rekod jenayah dan kesemuanya melibatkan jenayah harta benda.

Ujian saringan awal air kencing suspek kedua juga didapati positif dadah Methaphatamine.

Suspek kedua akan direman di Mahkamah Majistret Kuching pada kesesokan hari

Kes disiasat dibawah seksyen 457 Kanun Keseksaan dan jika disabit kesalahan akan dihukum penjara lima tahun sehingga boleh dilanjutkan kepada 14 tahun atau denda dan sebat jika sabit kesalahan.

See author's posts


Penuntut universiti maut terjatuh

LIONG CHAI LING

MIRI: Seorang penuntut dalam bidang asas perniagaan sebuah universiti swasta di sini maut dipercayai terjatuh dari tingkat 15 sebuah kondominium di Tanjung Lobang, kelmarin.

Lelaki warga Mesir itu dikenali sebagai Yahia Hatem Helmy Mahmoud Sultan,19, ditemui di koridor tingkat dua bangunan kediaman itu dalam keadaan berlumuran darah di bahagian kiri kepalanya pada kira-kira 5.30 pagi.

Ketua Polis Daerah, Asisten Komisioner Lim Meng Seah berkata, siasatan awal mendapati sebelum kejadian, mangsa menyewa pangsapuri itu bersama 12 rakannya pada Ahad selama satu malam.

“Semakan kamera litar tertutup (CCTV) mendapati pada 2.12 pagi, si mati berada di kawasan lif tingkat 15 seorang diri dalam keadaan terhuyung-hayang dan cuba mencari pintu keluar.

“Pada 2.16 pagi, si mati duduk di tebing koridor tingkat itu dalam keadaan tidak stabil sebelum terjatuh dari koridor itu,” katanya dalam satu kenyataan di sini.

Lim berkata, terdapat banyak botol dan tin minuman keras ditemui di ruangan dapur serta ruang tamu kediaman itu.

“Mayat mangsa dihantar ke Hospital Miri untuk bedah siasat dan setakat ini, kes diklasifikasikan sebagai Mati Mengejut (SDR),” katanya.

See author's posts


Trafik penumpang jatuh 98.8 peratus

KUALA LUMPUR: Trafik penumpang Malaysia Airports Holdings Bhd (MAHB) secara menyeluruh merekodkan kejatuhan sebanyak 98.8 peratus dari tahun ke tahun pada bulan lepas kepada hanya 137,000 individu berikutan penguatkuasaan Perintah Sekatan Pergerakan (PKP).

Sektor antarabangsa mencatatkan penurunan 99.3 peratus dengan trafik penumpang sebanyak 39,000 pada April manakala pergerakan penumpang domestik merosot 98.4 peratus kepada hanya 97,000 orang.

MAHB dalam satu makluman kepada Bursa Malaysia semalam berkata prestasi trafik pada April di lapangan terbang domestik dan antarabangsa seperti Sabiha Gokcen International Airport (SGIA) di Istanbul telah terjejas akibat PKP, manakala operasi SGIA digantung berikutan keputusan kerajaan Turki untuk menutup sempadan.

“Penguatkuasaan PKP di Malaysia telah menghadkan operasi lapangan terbang dan syarikat penerbangan hanya untuk penghantaran balik serta penerbangan kargo.

“Syarikat penerbangan tempatan telah memulakan kembali penerbangan ke laluan domestik utama dengan frekuensi minimum sejak 29 April lepas melalui kerjasama antara syarikat-syarikat penerbangan dan lapangan terbang bagi mewujudkan persekitaran yang selamat dengan langkah yang ketat untuk memastikan perjalanan yang lancar serta selamat,” katanya.

Menurut operator lapangan terbang itu, pada asas 12 bulan yang lalu, sistem MAHB secara menyeluruh mencatatkan 121.6 juta trafik penumpang, penurunan 10 peratus berbanding tempoh yang sama sebelumnya.

Pergerakan pesawat secara keseluruhan menguncup sebanyak 91.6 peratus dengan trafik pesawat antarabangsa dan domestik, masing-masing mencatatkan pengurangan 92.9 peratus dan 90.7 peratus, berbanding April 2019.

MAHB berkata, PKP, pada mulanya dikenakan selama dua minggu mulai 18 Mac dengan beberapa siri  lanjutan, kini dijangka berakhir pada 9 Jun.

Pada peringkat awal, penerbangan hanya terhad kepada operasi penghantaran balik membabitkan laluan antarabangsa serta usaha membawa pulang rakyat Malaysia dari luar negara ke dalam sektor domestik.

“Bagaimanapun, syarikat penerbangan tempatan telah memulakan penerbangan ke laluan domestik utama dengan frekuensi minimum sejak 29 April lepas dan bersedia untuk meningkatkan lebih banyak penerbangan jika kerajaan memberi kelulusan yang lebih banyak ke atas pergerakan sempadan antara negeri tetapi dengan garis panduan perjalanan yang ketat.

“Pengumuman terbaru PKP Bersyarat (PKPB) sejak 4 Mei yang membenarkan sebahagian besar perniagaan beroperasi semula dengan prosedur operasi standard yang ketat telah membolehkan kedai bebas cukai di lapangan terbang kami dibuka kembali,” katanya.

Melangkah ke hadapan, MAHB berkata pengutamaan dalam langkah keselamatan dan cara inovatif bagi menghidupkan keyakinan pelancong melalui pendekatan teknologi akan memainkan peranan yang lebih besar.

“Norma baharu perjalanan, bakal menyaksikan banyak proses tambahan seperti penguatkuasaan pemakaian topeng muka dan perjarakan sosial, antara lain, untuk memastikan pengalaman perjalanan yang lebih selamat, tidak dapat dielakkan buat masa ini.

“PKP telah membuka peluang kepada Malaysia Airports untuk memulakan peningkatan sistem pengendalian rangkaian terasnya sebagai sebahagian daripada program transformasi digital, yang juga akan menyokong penambahan infrastruktur serta pembangunan kapasiti yang lain bagi menyediakan proses automasi yang lebih baik, perkhidmatan layan diri tanpa sentuhan, teknologi robotik dan biometrik,” tambahnya lagi. – Bernama

See author's posts


Usahawan industri koko digesa promosi produk coklat tempatan

“Sebenarnya, kita ada mengeluarkan banyak coklat premium dan berkualiti, di Sarawak kita ada (produk coklat jenama) Chelum, selain (jenama coklat) Royal (yang dipantau) oleh LKM (Lembaga Koko Malaysia). Ramai pemain industri (koko) tempatan yang telah meng- eksport dan menjual produk hiliran coklat, sama ada dalam negara, mahupun di luar negara. Malah, biji koko dari Ranau, Sabah turut di- eksport ke luar negara.”-Datuk Willie Mongin

KOTA KINABALU: Kerajaan menggesa usahawan industri koko di negara ini untuk mempergiatkan aktiviti mempromosi jenama produk coklat keluaran mereka agar lebih dikenali oleh masyarakat tempatan, menurut Timbalan Menteri Perusahaan Perladangan dan Komoditi, Datuk Willie Mongin.

Beliau berkata, walaupun banyak jenama produk coklat premium dan berkualiti yang dikeluarkan oleh usahawan industri koko di Malaysia, masih ramai pengguna tempatan yang kurang mengenalinya di pasaran.

“Ramai pemain industri (koko) tempatan yang telah mengeksport dan menjual produk hiliran coklat, sama ada dalam negara, mahupun di luar negara. Malah, biji koko dari Ranau, Sabah turut dieksport ke luar negara,” katanya kepada pemberita selepas merasmikan Seminar Kebangsaan Koko Malaysia 2022 di sini, semalam.

Turut hadir, Ketua Setiausaha Kementerian Perusahaan Perladangan dan Komoditi, Datuk Ravi Muthayah, Pengerusi LKM Rahimah Majid dan Ketua Pengarah LKM, Dr Ramle Kasin.

Willie berkata, kerajaan sentiasa komited untuk membantu penggiat industri koko tempatan memperkenalkan produk keluaran mereka menerusi program jerayawara dan misi perdagangan ke luar negara.

Bagaimanapun katanya, usahawan terbabit tidak boleh bergantung sepenuhnya kepada kerajaan, terutamanya dalam aspek mengiklankan secara komersial jenama produk coklat keluaran mereka.

Sementara itu, Willie berkata, kerajaan sedang melaksanakan dua kajian kemungkinan bagi menubuhkan hab perdagangan koko di Pelabuhan Tanjung Pelepas dan Pasir Gudang, Johor serta mewujudkan pembangunan ‘CocoaNexus’ di Seri Iskandar, Johor menerusi Rancangan Malaysia Ke-12.

Beliau berkata kedua-dua kajian kemungkinan yang dijalankan oleh LKM itu, antara lain, melihat potensi dalam mempercepat proses pengisaran koko dan menggalakkan industri pemprosesan hiliran bagi menghasilkan produk koko.

Kajian kemungkinan itu turut dilaksanakan bagi meningkatkan nilai eksport biji koko dan produk akhir koko memandangkan Malaysia mempunyai bekalan koko yang mencukupi, selain menjadi antara pengisar koko terbesar di rantau ini, katanya.

Beliau berkata, sekiranya kajian itu berjaya, ia akan diperluaskan ke negeri lain termasuk di Sabah dan Sarawak.

Mengenai seminar itu yang bertemakan ‘Norma Baharu Sektor Koko Yang Berdaya Saing Melalui Adaptasi Teknologi Pintar’, Willie berkata, ia adalah sejajar dengan hala tuju LKM dalam mentransformasikan pengurusan koko ke arah Revolusi Industri 4.0.

Seminar itu turut berupaya menjadi platform untuk mewujudkan pemahaman yang mendalam berkaitan potensi aplikasi teknologi moden dalam rantaian pengeluaran biji koko yang produktif dan berkualiti oleh semua penggiat industri, katanya mengenai seminar selama dua hari yang bermula semalam. – Bernama

See author's posts


Formula pemberian khas pada Sarawak, Sabah masih diperinci – Fadillah

KUCHING: Formula pemberian khas mengikut Perkara 112D Perlembagaan Persekutuan kepada Sarawak dan Sabah masih di peringkat perincian, kata Timbalan Perdana Menteri Datuk Seri Fadillah Yusof.

Beliau berkata dengan adanya satu formula khusus nanti, pembayaran secara tahunan itu dapat dilakukan dengan lebih jelas.

Katanya pandangan semua pihak akan diambil kira dalam menentukan formula itu termasuk pandangan Premier Sarawak Tan Sri Abang Johari Tun Openg.

“Premier (Abang Johari) ada kemukakan formula berdasarkan kedudukan kewangan Kerajaan Persekutuan, jika kedudukan kewangan baik maka bayaran perlu lebih. Senang sama-sama, susah juga sama-sama, itu prinsip yang Sarawak pegang.

“Formula belum dapat dimuktamadkan tetapi buat masa ini prinsip dan mekanisme sudah ada dan kita akan cuba muktamadkan,” kata beliau kepada pemberita selepas menghadiri majlis penyampaian sumbangan untuk Komuniti Tiong Hua di sini, hari ini.

Semalam, selepas mempengerusikan Mesyuarat Majlis Tindakan Pelaksanaan Perjanjian Malaysia 1963 (MA63) di sini, Perdana Menteri Datuk Seri Anwar Ibrahim berkata kerajaan Persekutuan bersetuju menaikkan pemberian khas kepada Sarawak mengikut Perkara 112D Perlembagaan Persekutuan kepada RM300 juta.

Perdana Menteri berkata jumlah itu adalah pembayaran peringkat awal sebelum satu formula khusus diumumkan oleh kerajaan Persekutuan dan Sarawak.

Anwar berkata prinsip pemberian itu diputuskan oleh pemimpin terdahulu yang melihat kedudukan Sabah dan Sarawak semasa pembentukan Malaysia yang dilihat lebih mundur ketika itu.– Bernama.

Keterangan gambar

Timbalan Perdana Menteri Datuk Seri Fadillah Yusof (dua, kiri) bersama isterinya, Datin Seri Ruziah Mohd Tahir, menyampaikan sumbangan Ang Pau dan buah limau kepada warga emas dan golongan kurang upaya sempena Tahun Baharu Cina hari ini. – foto Bernama.

See author's posts


Kedai dibuka, diserbu orang ramai

CHERYL LAW

KUCHING: Semua kedai perkakasan rumah, kedai menjual alat tukar ganti dan
kedai input pertanian yang dibenarkan beroperasi dua kali seminggu pada hari
Selasa dan Khamis bermula 7.00 pagi hingga 7.00 petang menyaksikan kedai-kedai
tesebut dipenuhi orang ramai sejak awal pagi.

Tinjauan Utusan Sarawak mendapati, orang ramai dilihat berbaris panjang di
hadapan kedai berkenaan sejak awal pagi bagi membeli barang di kedai berkenaan.

Para pekerja dan orang ramai dilihat menggunakan penutup hidung dan mulut
serta mengekalkan jarak antara satu sama lain sejauh satu meter.

Seorang pemilik kedai membaiki kenderaan, Simon Tan berkata, saya baru buka
kedai hari ini, jadi belum pasti perniagaan akan bagus atau tidak.

“Pelanggan tetap mungkin akan datang untuk membaiki kenderaan mereka tetapi
ramai orang yang takut untuk keluar datang sini pada masa sekarang,” katanya.

Mengulas lanjut, katanya, ia adalah bagus dapat beroperasi pada Selasa dan
Khamis daripada tidak dapat beroperasi.

“Ini kerana pekerja perlu dibayar gaji jadi mereka perlu bekerja. Selain
itu, Pertubuhan Keselamatan Sosial (PERKESO) dan semua sewa  juga mesti dibayar juga walaupun tak dapat
beroperasi.

“Kalau beroperasi pun tidak ada pelanggan datang sebab Covid-19 semakin
serius sekarang tetapi terpaksa beroperasi juga. Sementara itu, kalau tidak
beroperasi lebih selamat dan kalau beroperasi lebih bahaya. Ini kerana kita
tidak tahu siapa yang dijangkiti,” jelasnya.

Ujarnya, saya berharap negara akan kembali pulih dan wabak Covid-19 akan
dapat dikekang.

Seorang pemandu, Alex Lo, 44, berkata saya bersetuju kedai hardware dibuka
pada hari selasa dan khamis sebab  ini
memudah kita untuk  membeli barang
keperluan.

“Berapa minggu yang lepas semasa Perintah Kawalan Pergerakan (PKP) diumum,
saya sukar untuk mendapatkan bahan mentah untuk pembinaan rumah.  Oleh itu, saya terpaksa tangguh pembinaan
rumah,” katanya.

Mengulas lanjut, katanya, saya berterima kasih kepada kerajaan telah
membenar kedai hardware dibuka, walaupun untuk dua kali dalam seminggu. Memang
kerajaan mengambil berat perniaga untuk mengelak mereka mengalami kerugian
diwaktu sukar ini.

Lo memberitahu, walaupun kedai hardware dibuka pada Selasa dan Khamis, ia
adalah cara salah satu cara untuk mengelak orang ramai dan terlalu ramai orang
keluar pada masa PKP untuk membeli barang keperluan makanan dan barang-barang
lain.

See author's posts


Sarawak catat sejarah

KUCHING: Rang Undang-undang (RUU) Perlembagaan Negeri Sarawak (Pindaan) 2022 yang mengandungi klausa untuk menukar gelaran jawatan ‘Ketua Menteri’ kepada ‘Premier’ telah diluluskan Dewan Undangan Negeri (DUN) semalam.

RUU tersebut dibentangkan oleh Menteri Pelancongan, Industri Kreatif dan Seni Persembahan Datuk Seri Abdul Karim Rahman Hamzah, telah diluluskan dengan majoriti lebih dua pertiga apabila 67 ahli dewan menyokongnya dengan enam menentang.

Abdul Karim berkata pindaan itu seiring pindaan Perlembagaan Persekutuan mengenai hak Sarawak dan Sabah yang berkuat kuasa pada 11 Februari lalu.

“Seperti yang diamalkan di wilayah Komanwel lain yang menganggap penubuhan serupa dengan Malaysia termasuk Australia dan Kanada, Ketua Persekutuan digayakan sebagai Perdana Menteri dan Ketua Wilayah yang membentuk Persekutuan dinobatkan sebagai Perdana, manakala sub rantau atau negeri lain diketuai oleh Ketua Menteri,” katanya.

Katanya, pindaan untuk menukar jawatan ‘Menteri Muda’ kepada ‘Timbalan Menteri’ pada masa ini, Perkara 7A Perlembagaan Negeri Sarawak memperuntukkan jawatan ‘Menteri Muda’ untuk membantu Ketua Menteri dan Menteri menjalankan tugas dan fungsi mereka.

“Memandangkan tanggungjawab yang mereka pegang dan laksanakan, adalah perlu untuk mencerminkan kedudukan dan gaya yang betul daripada ‘Menteri Muda’ kepada ‘Timbalan Menteri’.

“Justeru, adalah dicadangkan supaya jawatan ‘Penolong Menteri’ digayakan semula sebagai ‘Timbalan Menteri’ untuk lebih mencerminkan fungsi dan tanggungjawab mereka,” jelasnya.

Dalam ucapannya, Abdul Karim menjelaskan bahawa di bawah Perlembagaan Negeri, ‘Persekutuan’ bermaksud ‘”Persekutuan yang akan dikenali, pada dan selepas Hari Malaysia, dengan nama Malaysia”.

“Persekutuan ertinya Persekutuan yang mula-mula ditubuhkan di bawah Perjanjian Persekutuan Tanah Melayu 1957 dan seterusnya menurut Perjanjian yang dimeterai pada hari kesembilan Julai, 1963 antara United Kingdom of Great Britain dan Ireland Utara, Persekutuan Tanah Melayu, Borneo Utara, Sarawak dan Singapura, Persekutuan digelar Malaysia dengan Jajahan Borneo Utara dan Sarawak dan Negeri Singapura bersekutu dengan Negeri Persekutuan Tanah Melayu sedia ada sebagai Negeri Sabah, Sarawak dan Singapura mengikut instrumen perlembagaan yang dilampirkan kepadanya, tetapi di bawah dan menurut kuasa Perjanjian yang berkaitan dengan pemisahan Singapura daripada Malaysia sebagai sebuah Negara yang merdeka dan berdaulat bertarikh hari ketujuh Ogos, 1965, Singapura tidak lagi menjadi sebuah negara Malaysia”.

“Oleh itu, untuk selaras dengan tafsiran baharu ‘Persekutuan’ dalam Perlembagaan Persekutuan, takrifan ‘Persekutuan’  dalam Perlembagaan Negeri perlu dipinda sewajarnya,” katanya.

Oleh JEAKQLEYN YACHO

See author's posts


68 mautrusuhan dalam penjara

GUAYAQUIL: Sejumlah banduan saling bergaduh dan merusuh sesama mereka menggunakan senjata api, termasuk pistol dan bahan letupan serta pisau di sebuah penjara di sini semalam.

Insiden itu menyaksikan sekurang-kurangnya 68 orang maut dan beberapa serangan dilaporkan masih berlaku dan bunyi tembakan dapat didengar di sekitar penjara berkenaan.

Rusuhan itu berlaku kira-kira pukul 7 malam waktu tempatan kelmarin apabila sejumlah banduan cuba memasuki Blok 2 di kompleks penjara tersebut.

Blok itu menempatkan ‘musuh’ mereka dan sebaik sahaja kawasan itu diceroboh, kumpulan banduan itu melepaskan tembakan dan meletupkan bahan letupan.

Keadaan itu menyebabkan pasukan polis dikerah ke lokasi kejadian.

Polis memaklumkan, mereka mengambil masa kira-kira sejam untuk meredakan keadaan berikutan rusuhan yang teruk dan mereka tidak mahu membahayakan nyawa anggota.

Pejabat pendakwa raya Ecuador dalam Twitter pula menyatakan, 25 banduan turut cedera dalam insiden tersebut. – AFP

See author's posts


12 projek dalam pembinaan di Miri

MIRI: Sebanyak 12 projek jalan sedang dalam pembinaan bakal dinikmati penduduk di Daerah Miri, Marudi, Telang Usan dan Beluru dalam tempoh dua tahun lagi.

Pembinaan jalan ini bermula tahun ini kini sudah melihat pencapaian yang positif walaupun aktiviti pembinaan terpaksa ditangguh akibat Perintah Kawalaqn Pergerakan (PKP) selama beberapa bulan.

Kini, kebanyakan tapak pembinaan melibatkan aktiviti pembukaan tapak, penurapan tanah dan kerja saliran.

Antara projek terlibat adalah pembinaan dan penaiktaraf jalan di Daleh Long Peluta, Long Miri dan Uma Bawang, Long Lama dan Long Bedian, Long Semiang dan Long Banga Junction ke Pa Dalih.

Selain dari 12 projek ini, lapan lagi projek sedang dalam peringkat reka bentuk manakala tujuh lagi di peringkat tender.

Dalam pada itu, kajian kebolehlaksanaan sedang dijalankan untuk 20 projek bekalan air.

Manakala, untuk projek bekalan elektrik, satu projek masih dalam peringkat reka bentuk dan satu lagi di peringkat tender.

Semua projek ini menelan kos sebanyak RM1.5 bilion dan di bawah seliaan Agensi Pembangunan Tanah Tinggi (HDA) dan apabila siap, ia akan memudahkan perhubungan jalan dan meningkatkan aktiviti ekonomi di kawasan tersebut.

HDA merangkumi kawasan seluas 18,463 kilometer persegi (km²) dengan kira-kira 100,000 penduduk.

See author's posts


Malaysia sedia bekerjasama tingkatkan makanan halal

KUALA LUMPUR: Malaysia hari ini menegaskan kesediaannya untuk menjalin kerjasama dengan negara-negara lain, khususnya ASEAN dalam usaha meningkatkan makanan halal secara mampu diri, kata Perdana Menteri, Tan Sri Muhyiddin Yassin.

Malah, beliau berkata, gesaan itu wajar melangkaui aspek makanan halal dengan turut melibatkan segmen farmasesutikal, penghasilan peranti perubatan halal serta bahan atau ramuan halal.

“Selaku pengerusi Kerjasama Ekonomi Asia Pasifik (APEC) pada masa ini, saya ingin meminta semua ekonomi-ekonomi APEC untuk bekerjasama dengan Malaysia bagi memastikan produk-produk halal ini mudah didapati, berpatutan serta mapan untuk sejumlah 1.8 bilion penduduk Muslim global,” katanya.

Beliau berkata demikian pada Persidangan Halal Sedunia Kali Ke-12 anjuran Halal Development Corporation Bhd (HDC) di sini, semalam.Ucapan beliau dibacakan oleh Menteri di Jabatan Perdana Menteri (Ekonomi) Datuk Seri Mustapa Mohamed.

Menurut Perdana Menteri, setakat ini, Malaysia adalah antara sumber rujukan utama untuk lebih 150 negara dalam pelbagai bidang membabitkan pembangunan industri halal dan tadbir urus berkaitan.

Malah, negara ini turut diiktiraf oleh 84 badan pensijilan halal di 46 negara lain.

“Sehubungan itu, saya percaya industri halal tempatan masih mempunyai potensi besar untuk mencatat pertumbuhan. Pihak Perbadanan Pembangunan Industri Halal (HIDC) yang ditubuhkan oleh kerajaan mempunyai peranan penting untuk memacu serta memantau ekosistem Halal Malaysia yang bermatlamat menjadikan Malaysia sebagai hab halal global,” katanya.

Muhyiddin berkata, sebagai negara Islam dengan industri halal yang serba maju, Malaysia bersedia untuk menjalin kerjasama dengan semua negara bagi mempertingkat dan mengembangkan sektor halal global, khususnya dalam bidang kewangan Islam, logistik dan perkhidmatan.

Malaysia juga mempunyai pelbagai institusi penyelidikan yang telah memainkan peranan sebagai peneraju dalam mengetengahkan isu halal kontemporari.

“Dari aspek infrastruktur, kita turut memperluaskan rantaian nilai untuk muncul sebagai pusat teknologi tinggi berasaskan pengetahuan dan berintensifkan modal, menggabungkan reka bentuk serta kegiatan penyelidikan dan pembangunan.

“Bagi kemajuan masa depan, rancangan Malaysia adalah terus meningkatkan infrastruktur negara untuk memperkukuhkan sumbangan halal terhadap ekonomi negara yang ketika ini menyumbang kira-kira 7.8 peratus daripada keluaran dalam negara kasar selain mewujudkan lebih 350,000 pekerjaan baharu untuk rakyat,” katanya.

Selain itu, Muhyiddin berkata bidang lain yang mana Malaysia di kedudukan baik bagi meraih manfaat serta bergiat aktif adalah ekonomi internet ASEAN yang dianggarkan mencecah US$300 bilion menjelang 2025.

“Ada lebih 360 juta pengguna internet di serata ASEAN iaitu meningkat daripada 260 juta pada empat tahun sebelumnya. Jumlah itu berbanding kira-kira 4.4 bilion pengguna internet global iaitu meningkat 9.0 peratus berbanding setahun lepas,” katanya.

Perdana Menteri juga memberi jaminan bahawa kerajaan komited sepenuhnya untuk membangunkan ekosistem perindustrian yang komprehensif serta membolehkan industri halal memanfaatkan peluang baharu menerusi penerapan proses pembuatan pintar bagi meningkatkan fleksibiliti dan kecekapan pengeluaran.

Malah, ini juga secara radikal dapat mengubah rantaian nilai dan model perniagaan yang ada, kata beliau.

“Halal Integrated Platform (HIP) yang diwujudkan oleh kerajaan Persekutuan dijangka dapat menghubungkan anggotanya dengan pihak berkepentingan utama, termasuk kerajaan negeri dan agensi, badan atau pihak pensijilan, penggiat industri, pengamal, kalangan sarjana serta pengguna — semuanya di bawah satu platform komuniti digital halal,” katanya.- Bernama

See author's posts


Peranan sektor awam, swasta diteliti semula

KUALA LUMPUR: Peranan sektor awam dan swasta tertentu akan diteliti semula di bawah pelan pemulihan ekonomi jangka sederhana hingga jangka panjang bagi menerajui perkembangan Malaysia dalam bergerak ke hadapan, kata Datuk Seri Mustapa Mohamed hari ini.

Bercakap pada majlis “Invest Malaysia 2020” Siri 2, Menteri di Jabatan Perdana Menteri (Ekonomi) itu berkata pelan ekonomi yang dijangka dibentangkan pada Oktober, akan menyediakan garis panduan untuk pertumbuhan jangka panjang dan kemampanan ekonomi negara.

Pelan pemulihan jangka sederhana hingga jangka panjang itu akan menangani sejumlah langkah pembaharuan.

Beliau berkata kerajaan juga akan melihat masa depan tenaga kerja, pasaran tenaga kerja, pelaburan berkualiti serta ekonomi digital sebagai sebahagian daripada proses pembaharuan itu.

Menurut Mustapa, selain daripada pelan berkenaan, kerajaan dijangka membentangkan Belanjawan 2021 pada 6 November dan Rancangan Malaysia ke-12 (RMK12) pada suku pertama 2021.

“Dokumen-dokumen ini sudah pastinya akan dilihat dengan teliti oleh sektor swasta,” kata beliau.

Untuk lebih menekankan Kerjasama Awam-Swasta sebagai pemangkin bagi pembaharuan sektor secara lebih meluas dan penyertaan sektor awam yang lebih besar, kerajaan di bawah RMK10 dan RMK11, telah menubuhkan Dana Pemudah bernilai RM20 bilion bagi merancakkan pelaburan persendirian di kawasan-kawasan strategik dalam negara.

Daripada RM20 bilion yang diperuntukkan, RM5 bilion ialah untuk pemilikan tanah manakala selebih RM15 bilion akan bertindak sebagai “tipping point” bagi membantu sektor swasta membiayai projek.

“Ia bertujuan merapatkan jurang daya maju sektor persendirian berkaitan projek yang mempunyai impak strategik dan yang mempunyai kesan limpahan ekonomi yang besar,” tambah beliau.

Setakat ini, 320 projek Dana Pemudah bernilai RM14.23 bilion telah diluluskan, kata Mustapa sambil menambah projek-projek itu telah mewujudkan aktiviti ekonomi bernilai sehingga RM232.47 bilion.- Bernama

See author's posts


Anwar terima kunjungan Abang Johari

KUCHING: Perdana Menteri Datuk Seri Anwar Ibrahim hari ini menerima kunjungan Pengerusi Gabungan Parti Sarawak (GPS), Datuk Patinggi Tan Sri Abang Johari Tun Openg di kediamannya di Kuala Lumpur.

Perkara ini disahkan oleh Pengerusi Pakatan Harapan (PH) itu dalam hantaran du facebooknya sebentar tadi.

Dalam hantaran itu, Anwar antara lain menulis: “Pagi ini saya menerima kunjungan Premier Sarawak, Tan Sri Datuk Patinggi Abang Haji Abdul Rahman Zohari Tun Abang Haji Openg bersama rombongan di rumah.”

Menurut Anwar lagi, GPS menjadi antara tunggak selain Barisan Nasional, Parti Warisan (Warisan) dan juga Gabungan Rakyat Sabah (GRS) yang membentuk Kerajaan Perpaduan yang dikemudikannya.

“Insya-Allah, hubungan di antara Kerajaan Persekutuan dan Sarawak pastinya lebih akrab dan diperkukuhkan dalam rencana melakar sebuah Malaysia yang lebih baik dan berterampilan,” katanya.

Anwar turut berkongsi gambar pertemuan itu, yang turut dihadiri isterinya, Datuk Seri Dr Wan Azizah Wan Ismail; Pengerusi Barisan Nasional (BN), Datuk Seri Ahmad Zahid Hamidi; Setiausaha Agung Parti Keadilan Rakyat (PKR), Datuk Seri Saifuddin Nasution Ismail dan Ahli Dewan Undangan Negeri (ADUN) Satok, Datuk Ibrahim Baki.

See author's posts


Peguambela mohon siasatan baharu dijalankan

AMSTERDAM: Peguambela salah seorang tertuduh memohon siasatan baharu dijalankan ke atas nahas MH17.

Ini termasuk pemeriksaan semula senario nahas dan temu bual saksi.

Peguambela Oleg Pulatov, Boudewijn Van Eijck berkata permohonan dibuat atas alasan lokasi nahas, yang mengumpulkan bukti kejadian, mungkin dimanipulasi.

“Adalah mustahil untuk menjalankan siasatan forensik di lokasi nahas.

“Pendakwa raya tidak mampu menutup lokasi nahas dari dunia luar.

“Selama hampir empat bulan selepas nahas, lokasi nahas tidak terusik.

“Ini bermakna adalah tidak boleh dikecualikan bahaya bukti mungkin hilang, dimanipulasi dan mungkin dirancang diletakkan di situ,” katanya.

Empat defendan dalam kes ini adalah tiga warga Rusia dan seorang warga Ukraine.

Mereka terdiri daripada Sergey Dubinsky, Oleg Pulatov, Igor Girkin, dan Leonid Kharchenko. Keempat-empat mereka didakwa dengan pembunuhan dan menyebabkan nahas MH17.

Menurut pendakwaraya, defendan membantu menguruskan sistem peluru berpandu Rusia untuk menembak jatuh pesawat malang itu.

Pulatov tidak hadir ke mahkamah, namun melantik peguam bagi mewakilinya.

Sementara tiga lagi tertuduh dibicara tanpa kehadiran mereka.

Pesawat MH17 ditembak jatuh ketika terbang dalam ruang udara Ukraine pada 17 Julai 2014.

Nahas mengorbankan semua 298 penumpang dan anak kapal. – AFP

See author's posts